
POVEŞTI POPULARE ROMÂNEŞTI 


Fata cea frumoasă 


A FOST ODATĂ un om foarte bogat; şi 
avea omul ăsta o nevastă nemaipomenit de 
frumoasă, parcă era un luceafăr. Şi mai avea 
şi-o fată, la rândul ei la fel de frumoasă ca soarele 
— leită-poleită maică-sa. 

Într-o zi, nu se ştie cum veni vremea de dădu 
o boală rea peste mama fetei şi, după ce boli cam 
vreo şase săptămâni, muri. Se întâmplă însă ca, 
după aceasta, omul cel bogat să se îndră- 
gostească tocmai de fiică-sa şi se hotărî s-o ia 
de nevastă, că alta mai frumoasă decât ea nu 
mai găsise. Biata fată, ca să scape de astă urgie 
ce căzuse din senin pe capul ei, se duse la o 
babă din sat, să-i spună ce trebuie să facă. Baba, 
mirată de cele auzite, îi spuse că altceva nu-i de 
făcut, decât să fugă pe ascuns de acasă. 


A doua zi, fata se trezi înainte de cântatul 
cocoşilor, luă ceva bani şi merinde cu sine şi plecă 
încotro văzu cu ochii. 

Merse ea ce merse şi întâlni nişte muncitori 
care făceau oameni de lemn; cumpără unul şi se 
ascunse în el ca să nu dea de ea tată-său de s-o 
lua după ea ş-o ajunge-o. Apoi mai merse o 
bucată de drum, până ce, ostenind, se rezemă 
de zidul unui palat împărătesc. 

Feciorul împăratului acelui ţinut tocmai pleca 
la plimbare şi, când ieşi din curte, dădu cu ochii 
de omul de lemn în care era fata vârâtă. 

— Ce bâzdâganie să fie aia d-acolo? întrebă 
el pe oamenii care-l însoțeau. 

Se uitară ei, se uită şi el, o învârtiră, o 
suciră... nu-i dădură de căpătâi. 

y Văzând aşa, feciorul de împărat porunci să 
ia omul de lemn d-acolo şi să-l bage într-o odaie. 
Şi plecă să-şi vază de plimbare. 

O puseră pe fată, din întâmplare, alături de 
cămara unde mânca împăratul; noaptea, fata 
ieşea tiptil din omul de lemn şi dădea raită prin 
bucatele de prin dulapuri. 
cd Azi aşa, mâine aşa, băgă de seamă îm- 
păratul că lipseşte din bucate mereu. Se gândi, 

se suci, dar n-o brodi deloc, că cine să fie hoţul, 
până se hotărî feciorul său să păzească el într-o 
noapte să vază, doar de l-o prinde. Se ascunse 
deci chiar în seara aceea într-un colţ, şi peste 
noapte, când ieşi fata din omul de lemn şi veni să 
îmbuce ceva, sări şi puse mâna pe ea. 

Când o văzu feciorul de împărat cât era de 
frumoasă... îi şi sfârâi inima! 

— Măi fată, da’ de unde şi cum ai ajuns în 
omul ăsta de lemn? o întrebă el. 

— Uite aşa şi aşa, zise fata spuindu-i toată 
întâmplarea cu tată-său. 

- Lasă că te scap eu de el, mai zise feciorul 
de împărat, că te iau eu de nevastă. 

Ş-o şi luă. 


Trecuse mai bine de un an la mijloc, fata 
cea frumoasă avea doi copii gemeni de la feciorul 
împăratului, care se jucau întruna cu două mere 
de aur, şi erau aşa de frumoşi că se minuna 
lumea, văzându-i. 

În vremea asta, tatăl ei o căută mereu şi, în 
sfârşit, se întâmplă de ajunse şi la palatul în care 
sta dânsa cu bărbatu-său şi ceru sălaş. Îl primiră 

cu dragă inimă, că doară români erau, şi la român, 
ştii, pururea găseşte drumeţul sălaş; dar când 
dădură cu ochii unul de altul, tată-său cu fii-sa, 
parcă le trecu câte un fier ars prin inimă, dar se 
făcură a nu se cunoaşte. 

Se ospătară ei cu toţii, băură şi se duseră 
fiecare în odaia lui, să se culce. 

Peste noapte, tatăl fetei se dădu jos încet 
din pat, scoase un cuţitaş din buzunar şi se duse 
de ucise copilaşii fiică-si, ăi cu merele de aur şi 
frumoşi de se minuna o lume de ei. Apoi se întoarse 
de se culcă la loc, după ce vâri cuțitul plin de 
sânge în teaca de la brâul fiică-si, că p-atunci cică 
şi femeile şi bărbaţii aveau cuțite la brâu. 

A doua zi, când se treziră, se strânseră cu 
toţii în odaie şi începură a vorbi mai de una, mai 
de alta. Dar muma împăratului, văzând că nu se 
mai trezesc copiii, zise: 

— Maică, ia vedeţi coconaşii ăi frumoşi, ce 
să fie de nu s-au trezit până-n vremea asta, că ei 
se scoală dis-de-noapte? 

Se duse noră-sa să vază, dar când dădu cu 
ochii de ei plini de sânge şi morţi ca toţi morii, 
dădu un țipăt şi căzu jos leşinată. 

— Cine să-i fi omorât? întrebă feciorul de 
împărat. 

Altul n-avea cine, decât omul cel străin. Puseră 
mâna pe el şi-l osândiră să-l omoare cu pietre. 

— Mă osândiţi, de osândit, zise el, da’ eu nu 
sunt vinovat. Şi drept dovadă, căutaţi pe toţi de 
primprejur, şi al cărui cuţit o fi plin de sânge, ăla e 
vinovatul, da' eu nu. 

Împăratului i se păru că bine zice omul şi 
porunci să scoată toţi cuţitele din teacă, şi bărbaţi 
şi femei, câţi erau acolo. 

Când îl scoase biata noră-sa, cuțitul — plin 
de sânge închegat. 

- Ei, vedeţi cine i-a omorât? zise tatăl ei. 
Vedeţi cum aruncaţi năpasta pe capul meu! 

- Nu i-am omorât eu, săraca de mine, 
Doamne! se văita biata femeie. 

Dar cine s-o crează? O osândiră să-i scoată 
ochii, să-i scoată şi p-ai unui măgar şi, călare pe 
el, să-i dea drumul s-o ducă să se prăpădească. 
Şi cum hotărâră, aşa şi făcură. Îi scoaseră ochii, 
o puseră călare pe un măgar orb şi-i duseră într-o 
pădure de-i lăsară acolo, să-i mănânce p-amândoi 
fiarele sălbatice. 


Dacă rămaseră acolo singuri, ce s-auză 
fata? Pe măgar, că-i vorbea în chipul următor: 

— Stăpână! Pe mine să ştii că m-ajunge 
moartea să mor la un lac. Cum oi cădea, să te 
pui cu unghiile, cu dinţii, cu ce-i putea, să-mi spargi 
burta, să-mi scoţi măruntaiele şi să le arunci 
ş-apoi să te culci înăuntru... c-apoi... 

Apoi nu mai putu spune bietul măgar nimic, 
că ajunseseră la lac şi el căzu jos mort. 

Cum căzu, fata nu pierdu vremea şi făcu 
aşa cum o învățase măgarul; se culcă şi dormi 
toată noaptea în burta lui, iar a doua zi, când se 
deşteptă, rămase pironită locului de uimire: se 
afla în nişte case ce se învârteau după soare, 
ochii îi erau la locul lor buni, teferi, iar într-un pat 
se jucau copiii ei cu merele de aur. 

Masa se punea singură, lingurile, furculiţele 
vorbeau ca oamenii pământeni, şi erau acolo 
grădini, flori de tot soiul, frumuseți nenumărate, 
în sfârşit de toate din belşug, de nu ştia biata fată, 
visa ori deşteaptă era! 

Trecuse vreme îndelungată la mijloc. Într-o 
zi, umblând la vânat prin pădure, feciorul împă- 
ratului împuşcă o prepeliţă şi se mira cum s-o 

frigă, că-i era o foame de-i scăpărau ochii în cap, 
când se pomeni că-i sclipeşte ceva înaintea 
ochilor. Se uită... iar se mai uită... 

„Ce să fie? Că eu de câte ori am venit p-aici 
prin pădure — şi am venit de multe ori, slavă 
Domnului — ăst palat nu l-am văzut! se gândi el. 
Parcă n-ar fi lucru curat... la te uită cum se-nvâr- 

teşte după soare!...“ 
i — Mă, zise apoi către un slujitor care era cu 
el, dă o fugă la ăl palat şi fă-te a te ruga să te lase 
să frigi prepelita asta şi uită-te de vezi cine stă 
acolo şi cum şi ce fel! 

Plecă sluga cu prepeliţa în mână, intră în casă 
şi acolo dădu de o femeie frumoasă ca soarele. 

— Ce vrei, omule? îl întrebă ea. 

— Sărut mâna, cucoană... Sunt cu stăpânu- 
meu, fecioru-mpăratului din acest ţinut, şi m-a 
trimis, auzi, să frig prepelita asta aci la dumnea- 
voastră, că cică i-e foame! 

— Cu dragă inimă; pune-o colo în frigare şi 
frige-o, zise cucoana şi-şi văzu de mâncare, că 
era la masă. 

Bietul om puse s-o frigă, dar uită să mai vază 
de ea, s-o mai învârtească din când în când, 
c-auzi nişte oale la foc vorbind una cu alta. 

Una zicea: 

— Ce tot colcăieşti acolo aşa, c-o să dai pe 
dinafară; taci şi-ţi vezi de treabă! 

- Taci tu, spurcăciune, nu vezi cât eşti de 
netrebnică... Eu, să fiu ca tine, nici n-aş mai vorbi; 
te ţine şi pe tine acolo pentru leşie! 

Dincolo, la masă, iar, cineva poruncea de 
zor lingurilor ce să facă, şi ele răspundeau: 

— Ascultăm, vătafe! 

Şi sluga, tot uitându-se şi minunându-se, 
rămase cu ochii căscaţi acolo şi când se trezi din 
uimirea lui, prepelita se arsese p-o parte. O luă şi 
aşa, sărută mâna cucoanei şi plecă. 

- Ei, ai fript-o, mă? îl întrebă stăpânu-său 
cum îl văzu. 

— Am fript-o, măria-ta, dar am cam ars-o! Şi 
cum să n-o arz, că era acolo o cucoană tare 
frumoasă şi nişte coconi se jucau cu mere de aur, 
şi cucoana strălucea ca soarele, de-i lua vederile, 
nu altceva! Şi, măria-ta, oalele vorbeau ca noi 
bunăoară... M-am minunat, să spui drept, ş-am 
uitat şi prepeliţă şi tot! 

„Ei, se gândi feciorul de împărat, o fi taman 
biata nevastă-mea, cum aş vrea s-o văd.“ 

Şi-şi făcu plan să vie a doua zi să vâneze 
ceva şi să se ducă el singur s-o roage să-l lase 
să frigă vânatul acolo, ca să poată vedea cine e, 
şi cum şi ce fel. Veni el a doua zi şi se întâmplă 
de împuşcă iar o prepeliţă şi se duse s-o frigă la 
palatul din pădure. 

Nevastă-sa, că acum noi ştim bine că ea 
era, cum îl văzu de departe, cum învăţă pe vătaful 
lingurilor să se ascundă la el în cizmă, şi apoi îl 
primi bine pe feciorul împăratului şi-i dădu voie 
să-şi frigă vânatul. lar întâmplându-se să fie tot 
la masă, îi zise să nu se mai căznească să frigă 
prepelita, ci să vie să mănânce cu ea. 

El, cum auzi, mulţumi şi începu a mânca. 
Mâncă el, tot uitându-se la ea, mâncă până se 
sătură şi, după ce mai stătură de vorbă niţel, vru 
să plece. Dar nici n-apucă să facă doi paşi spre 
uşă şi unde începură lingurile şi toate alea de pe 
masă să ţipe şi să zbiere de-ţi lua auzul. 

— Ce e? Ce aveţi de strigaţi aşa? le întrebă 
stăpâna casei. 

— Ne-a furat vătaful, nu-l lăsa să plece! 

- Ba eu n-am furat nimic! se apără feciorul 
de împărat. 

- Ba ai furat, strigară lingurile supărate, 
ne-ai furat vătaful! 

Bietul om nu ştia ce să zică; zise şi el să-l 
caute, dacă nu-l crede. Şi căută cucoana şi-i găsi 
vătaful lingurilor în carâmbul cizmei. 

- Ei, vezi că l-ai luat! zise dânsa. 

- Ba, zău, de l-am luat eu! răspunse bietul 
fecior de împărat, supărat peste poate. 

— Ei, iacă, zise atunci cucoana, dându-se 
pe faţă, cum n-ai luat tu acum lingura, aşa n-am 
omorât eu copiii, şi voi mi-aţi scos ochii şi m-aţi 

“părăsit în voia fiarelor sălbatice! Dar Dumnezeu 
a fost milostiv cu mine şi mi-a dăruit palatul ăsta 
din pădure şi pe copiii mei... 

Se aruncară apoi unul în brațele celuilalt şi 
se sărutară şi p-o parte şi pe alta şi se împăcară. 
lar după ce s-au împăcat, se duseră la curtea 
împărătească; aflând adevărul şi căindu-se pentru 
fapta sa, împăratul ăl bătrân lăsă puterea pe mâna 
fiu-său. De atunci încolo au trăit în pace şi în 
fericire. 


Săracul cel norocos 


A FOST ODATĂ, în vremurile de demult, 
doi fraţi: unul era bogat, trăia din belşug, căci nu 
ducea lipsă de nimic şi petrecea cum era mai bine: 
iar celălalt era sărac lipit pământului, că erau zile 
de mai nu punea pâine în gură, iar trupul îi era 
acoperit numai c-o zdreanţă, ş-aia plină de petice, 
de-ţi era mai mare mila să-l fi văzut, căci frate- 
său nici habar n-avea de el şi nici că vrea să ştie 
de trăieşte or ba. 

Dar veni vremea de se gândi săracul să 
ceară milă de la frate-său; nu altceva, numai o 
bucată de pâine ş-un loc de culcuş, mai ales că 
nu le cerea degeaba. Îşi spunea săracul aşa: 
„Frate mi-e, oricum, tot oi mânca şi eu mai bine, 
oi dormi mai pe moale, şi încailea şi de muncesc, 
să ştiu că nu muncesc pentru un străin“. 

Şi dacă se gândi aşa, îşi luă dăsagii la 
spinare şi apucă înspre casa lui frate-său. 

Merse el ce merse, nemâncat, intrându-i toţi 
ghimpii şi tepile în picioare, lătrându-l toţi câinii şi 
dădu Dumnezeu de ajunse. 

Dar bogatul nici nu vru să se uite la el; numai 
fiindcă îi trebuia un muncitor, îl luă pe el şi, 
necătând că sunt dintr-o mumă, îl puse la ce era 
mai greu şi nu-i dădea răgaz toată ziulica nici să 
mănânce cumsecade, de cădea, săracu, de-a-n- 
picioarele de oboseală; şi nu se mulţumi nici cu 
atât, căci, părându-i-se că tot nu munceşte înde- 
ajuns, punea pe vătaf de-l mai şi silea şi-l mai şi 
altoia din când în când. 

Bietul sărac o duse vreo câteva zile aşa, apoi 
îşi luă lumea în cap, că nu mai putea răbda; se 

` duse încotro văzu cu ochii, să caute să dea peste 
norocul său, să vază de ce-i aşa împotrivă. 

Şi se duse, şi trecu văi şi trecu dealuri şi 
ape şi păduri până iacă, la o răspântie, între patru 
dealuri, dădu de o mocirlă, iar în mocirlă un biet 
om muncea la noroi şi ţipa cât îl ţinea gura că nu 
mai poate. 

- Da’ ce munceşti aşa de greu, mă vere? îl 
întrebă săracul. 

— Eu sunt norocul frăţine-tău şi muncesc 
pentru el, iar el se desfată în bogății, îi răspunse 
omul din mocirlă. 

Săracul atunci îl întrebă: 

— Nu care cumva ştii dumneata, omu’ lui 
Dumnezeu, pe unde-o fi norocul meu, că vreau 
să-l găsesc, da' nu pot da peste el nici c-un preţ? 

— Ei, vericule, răspunse omul din mocirlă, 
norocul dumitale e boier mare, petrece-n avuţii, 
iar dumneata, iacă, munceşti pentru el, până te 
trec sudorile şi tot degeaba, că tot îţi stă-mpotrivă. 
Dar de vrei să dai peste el, să te duci pe dealu- 
ăsta pân-oi vedea că se împreună cu alt deal; ai 
s-ajungi taman pe înserate; cum ajungi acolo, ai 
să dai d-un fag cu douăsprezece crăci; să te urci 
în el şi să stai deştept toată noaptea, c-acolo au 
să vie nişte hoţi să ascunză, sub o piatră la 

„rădăcina fagului, banii de i-au furat ziua. Să taci 
mâlc şi s-asculţi bine ce vorbe zic ei, c-au două 
vorbe de zis, una când vor să dea piatra la o parte 
şi alta când vor s-o puie la loc; da’ să bagi de 
seamă să ţii minte vorbele, ca să poţi dumneata, 
când or pleca ei, să dai piatra la o parte, să pui 
mâna pe ceva parale şi să te duci în satul de unde 
eşti, să trăieşti în pace cât ţi-o fi scris să mai 
trăieşti. În chipu-ăsta o să dai peste noroc. 

Bietul sărac nu ştia cum să-i mulţumească 
omului de-i făcea atâta bine; îi venea să sară în 

mocirlă şi să-l ia în braţe şi să-l sărute şi pe-o 
parte şi pe-alta; dar omul din mocirlă îl sfătui s-o 
pornească mai iute, c-apoi ajunge târziu şi-o da 
hoţii peste el. 

Mulţumi deci săracul cum putu, şi-o porni. 
Şi se duse, după povaţa norocului lui frate-său, 
până ajunse taman pe înserate la fagul cel cu 
douăsprezece crăci, în care se şi sui. 

Peste noapte iacă veniră hoţii şi aşezară o 
grămadă de saci cu bani la tulpina fagului. Apoi 
numai auzi săracul din vârful fagului cum zice 
unul: Săi, piatră!, şi văzu lespedea de la rădăcina 
copacului învârtindu-se în loc şi destupând o 
gaură în care sclipea aurul de-i lua ochii. Hoţii 
deşertară sacii, care erau plini de bănet şi de 
pietre nestemate; apoi acelaşi hoţ zise: Vino, 
piatră! Şi lespedea veni iar la loc. 

Bietul sărac nu mai putea: şi de bucurie, că 
era să-i puie Dumnezeu mâna în cap, şi de teamă 
c-o uita vorbele alea de mişcau piatra din loc; dar 
dădu Dumnezeu de se făcu ziuă şi plecară hoţii 
până nu uită el vorbele; şi dacă plecară, se cobori 
repede din copac şi zise: 

— Săi, piatră! 

Piatra sări de la locul ei şi omul îşi încărcă 
dăsagii, vâri şi prin sân, băgă şi prin buzunare 
aur şi pietre nestemate... Apoi zise: 

— Vino, piatră! 

Şi lespedea veni singură la loc şi el o luă 
înapoi spre casă. Acolo îşi dură nişte case... ştii, 
palate, nu altceva, cumpără moşii şi, mergându-i 
din ce în ce mai bine, se îmbogăţi într-atât încât 
i se dusese vestea că era omul ăl mai bogat de 
prin părţile acelea; şi nu peste mult timp ajunse 
vestea bogăției lui şi la alde frate-său. 

„lote, mă, Sărăcilă, se gândi frate-său când 
auzi, s-a pricopsit; ia să mă duc pe la el să vedem, 
nu-mi spune şi mie în ce chip şi-a agonisit atâta 
avuţie?...“ Şi plecă. 

Ajunse la frate-său şi, cum ajunse, începu 
a se da pe lângă el şi a-l linguşi până ajunse de-l 
întrebă. Ăsta, omul lui Dumnezeu, era bun la 
inimă, cum îl întrebă, cum îi spuse. Cum auzi 
acestea, se duse şi el la fagul cel cu douăspre- 
zece crăci. Dar ştii... nu se prinde întotdeauna, 
că hoţii băgaseră de seamă lipsa banilor şi a 
nestematelor şi, lăsând întotdeauna câte unul din 
ei de pază, îl prinseră taman când îşi încărca 
buzunarele; şi nici una, nici două, îl omorâră. 

Nu trecu mult după ce-l omorâră şi se hotă- 
râră hoţii să calce pe Sărăcilă (c-aşa-i rămăsese 
numele, deşi acum era bogat). Acum toate bune, 
să se ducă... să se ducă, dar cum? Că Sărăcilă 
avea o grămadă de argaţi primprejur... Se socotiră 
să se vâre câţiva dintre ei în nişte burdufuri de 
brânză. Sărăcilă, când veniră la casa lui şi-i 
spuseră că au de vânzare brânză bună de burduf, 
căută să vază dacă e bună şi, arătându-i hoţii un 
burduf cu brânză bună, crezu că toate sunt aşa 
şi le plăti, ş-apoi le vâri în pivniţă. 

Seara, având Sărăcilă oaspeţi la masă, 
trimise un argat în pivniţă să mai scoată niţel vin, 
că se isprăvise. Argatul se duse, scoase vin şi, 
când să plece, iacă unul dintre hoţi îi iese înainte 
şi-i cere să-i dea şi lui să guste; argatul nu stătu 
la gânduri şi-i dădu şi lui şi celorlalţi, că ieşiseră 
şi ceilalţi hoţi de mai erau şi-l înconjuraseră; apoi 
se întoarse argatul la stăpânu-său şi-i spuse ce 
se întâmplase, măcar că-l puseseră hoţii să jure 
că nu va spune. 

Sărăcilă, auzind aşa, nu se sperie deloc, ci 
puse otravă în sticle şi-l mai trimise o dată, mai 
târziu, să scoată vin; cum îl văzură c-a scos iar 

vin, hoţii cerură din nou şi el le dădu de-au băut 
cu toţii şi cu toţii crăpară. 

Apoi Sărăcilă răsplăti îndeajuns pe argatul 
care-i scăpase viaţa şi aşa rămase el bogat pentru 
totdeauna. 

Şi în chipul ăsta dovedit rămâne cum că de 
omul răbdător şi bun, când şi când, tot îşi aduce 
Dumnezeu aminte, iară ălui zgârcit şi hain la inimă 
îi răsplăteşte cândva după faptele lui. 


Norocul şi nenorocul 


A FOST ODATĂ, e mult d-atunci, a fost un 
împărat mare şi puternic. Şi era aşa de milostiv şi 
de drept, că venea lumea la el să le facă dreptate, 
de prin nouă împărăţii... 

Împăratul era bogat şi în bogății, şi în copii. 
Ar fi fost fericit împăratul, dar ce făcu, ce drese 
— n-avu de lucru — se pomeni cu încă un copil pe 
lângă ăi doisprezece pe care-i avea. 

- Hei, nevastă, e rău de noi; avem trei- 
sprezece copii. Rău număr! Încailea nu făcuşi doi 
gemeni... Trebuie să păţim noi ceva: ori o muri 
vreunul, ori cine ştie ce, că treisprezece e număr 
cu ghinion... 

Parcă zisese într-un ceas rău, că de când 
se născu fata asta — că fată făcuse împărăteasa 
acum — din rău în mai rău o duse bietul împărat. 
Ba vrajbă între prieteni, ba boli, ba bătălii... 
ajunsese biata ţară, în vreo zece ani de zile, de-i 
plângeai de milă. Lumea gândeşte că, dacă e îm- 
părat, e fericit, dar nu ştie că, cu cât eşti de sus, 
cu atât şi neajunsurile sunt mai mari. 

Pe bietul împărat îl durea inima de atâtea 
necazuri, căci era iubitor de supuşi şi drept, dar 
ce era să facă?... Tăcea şi el, că n-avea ce face. 
Dacă văzu că nu mai scapă ţara de necazuri, se 
hotărî să cheme pe toţi vracii şi înţelepţii din 
împărăţia sa şi să ţie sfat cu dânşii, cum că ce e 
de făcut. Dar nici ei nu se pricepeau; numai unul 
mai bătrân, când auzi de naşterea fetei, zise 
împăratului: 

- Măria-ta, aici e buba. Copilu' ăla este 
pacoste şi pe capul ţării şi p-al dumitale, şi cum 

să nu fie, dacă e al treisprezecelea! Dar, del... 
noi să-ncercăm... du-te dumneata într-o noapte 
şi vezi cum dorm copiii, şi să-mi spui mie. 

— Bine, răspunse împăratul, m-oi duce. 

Şi, chiar în aceeaşi noapte, intră în vârful 
degetelor în cămara unde dormeau copiii. Toţi 
dormeau ca lumea, dar când ajunse la fata a mai 
mică, se minună: dormea cu genunchii la gură şi 
stârcită să ferească Dumnezeu! leşi împăratul din 
odaie şi toată noaptea nu închise ochii de necaz 
şi de mâhnire. A doua zi, venind bătrânul cel 
înţelept, îi spuse împăratul ce-a văzut, iar dânsul, 
oftând, zise: 

- Până nu vei depărta fata din casă, zi bună 
de la Dumnezeu n-o să mai vezi! 

Ce ţipete! Ce chiloman! Şi cum, Doamne 
iartă-mă, să nu fie! Că înțeleptul mai zisese că, 
dacă vrea împăratul să îndrepte lucrurile, să 
depărteze fata cu totul, s-o trimită afară nu numai 
din palat, ci şi din împărăție. 

Nu-i venea împăratului, că de! era sânge 
din sângele lui. „Dar ce e vinovată ţara asta să 
pătimească din pricina mea? cugeta el, fiind un 
om drept şi bun. Mai bine oi îneca necazul în mine, 

dac-aşa mi-a fost scris să pătimesc, şi să scap 
ţara de năpastă.“ 

Cum zise, şi făcu. Spuse fetei pe departe, 
cum şi ce fel. Fata cea mică plânse; plânseră şi 
surorile, plânseră şi fraţii, şi mai vârtos împă- 
răteasa, ba plânse şi împăratul, dar ce să facă? 

A doua zi, după ce o îmbrăcă în veşminte 
frumoase şi-i dădu bani şi toate cele trebu- 
incioase, porunci împăratul unei femei de-ale 
casei s-o însoţească, şi fata plecă plângând. 

O luă, biata, spre soare-răsare şi merse şi 
merse, zi de vară până-n seară, şi ajunse la hotar; 
aci dădu drumul femeii de era cu ea şi o luă 
singură înainte. Pe drum, se întâlni c-o ţărancă. 
Fata, cum o văzu, o chemă şi o rugă să facă 
schimb cu hainele ei ţărăneşti şi să-i dea p-ale ei 
de prinţesă şi să-i mai dea şi bani pe deasupra. 
Ce vorbă! Cât ai clipi din ochi, ţăranca se şi 
dezbrăcă, se îmbrăcă în hainele prinţesei, luă 
banii şi p-aci ţi-e drumu’, să se mândrească în 
sat cu norocul ce dăduse peste dânsa; iar fata 
împăratului o luă înainte şi merse şi merse vreme 
îndelungată până dădu de un oraş mare şi frumos. 
Era oraşul acesta aşa de mare, că nu-i dădeai de 

căpătâi, oricât ai fi mers, şi frumos, ceva de 
speriat: avea nişte case mari de parcă erau făcute 
pentru uriaşi, aşa erau de înalte. 

Bani îi mai rămăseseră ei ceva, dar ce să 
facă, nu erau să mai ţie mult; banul nu e ca 
năpasta: scapi lesne de el. Se gândi ea ce să 
facă să n-ajungă vremea să n-aibă ce mânca. 
Nu doară că nu i-ar fi dat unul şi altul dacă ar fi 
cerut, p-atunci era lumea bună şi milostivă, nu ca 
acum de te goneşte ca p-un câine, de-i ceri ajutor, 
dar nu-i venea ei: sângele ei de prinţesă nu o 
lăsa; ş-aşa întrebă de nu e vrun loc să se bage 
slujnică. Nici asta nu-i prea convenea, dar încailea 
era ban câştigat cu sudoarea feţei. Aşa intră într-o 
casă ce-i ieşi înainte şi întrebă dacă nu cumva le 
trebuie vreo slujnică. Dar nu aveau trebuinţă şi 
stăpânul o îndreptă la o casă din apropiere. Se 
duse fata şi-i spuse o slugă că într-adevăr n-au 
fată în casă şi o luă s-o ducă la stăpână-sa. 

Intră cu ea în casă. Dar ce casă, că în ea 
erau numai frumuseți, de-ţi luau vederile: aurării, 
argintării, pietre scumpe, bogății nevoie mare, îi 
era milă fetei şi să calce prin casă. Mai văzuse 
ea bogății şi la tată-său, dar ca aci, ba. 

În sfârşit, ajunse la uşa odăii în care sta 
cucoana; o deschise şi dădu cu ochii de o 
arăpoaică neagră şi buzată, şi urâtă de te lua 
groaza: unde avea o gură mare până la urechi şi 
nişte buze mari roşii, de-atârnau o oca în jos... 
s-o visezi noaptea şi mai multe nu! 

Chemă pe fată cu binele, că altminteri era 
dulce la grai, şi pe când se tocmea, îi veni fetei 
să scuipe, dar îi fu milă să scuipe în scuipătoare, 
aşa era de frumoasă, şi scuipă, să vezi minune, 
drept pe buza arăpoaicei. 

Arăpoaica, pe cât era de urâtă, pe atât era 
de bună, că altminteri, de şi-ar fi pus mintea cu 
dânsa, o prăpădea; ea se mulţumi deci să-i spună 
cu blândeţe: 

— Ei, fata mea, eu sunt urâtă, dar cât sunt 
de urâtă, atât mi-e norocul de frumos; şi cât eşti 
tu de frumoasă, atât ţi-e norocul de urât; dar am 
să te ajut cu dragă inimă. 

Fata se minună de atâta bunătate şi-i căzu 
în genunchi de se rugă s-o ierte şi-i povesti toată 
viaţa ei: cum era fată de împărat, cum fusese al 
treisprezecelea copil la părinţi, cum o gonise tată- 
său după sfatul unui vraci bătrân şi, în sfârşit, 

tot, precum ştim şi noi; iar arăpoaica, ridicând-o 
de jos cu bunătate, îi porunci ca în seara aceea 
să pună într-o odaie, pe care i-o va arăta, o masă 
gustoasă, cu câteva feluri de bucate din cele mai 
alese şi vinurile cele mai de soi, iar dânsa să se 
ascundă sub pat, ca să vadă de acolo norocul 
arăpoaicei. 

Aşa şi făcu fata şi, pe la miezul nopţii, se 
deschise uşa şi văzu, de sub pat, de unde era 
ascunsă, un tânăr frumos de pica şi delicat şi la 
trup şi la faţă, de parcă era tras prin inel. Se puse 
de mâncă niţel, bău şi mai puţin şi plecă pe unde 
venise. lar fata se minună în sinea ei de aşa 
frumuseţe de noroc. 

A doua zi, o chemă arăpoaica şi o întrebă 
de l-a văzut şi de i-a plăcut norocul ei, şi-i zise că 
la noapte să ducă, tot în aceeaşi odaie, trei 
cuptoare de pâine, şi mâncarea s-o care toată 
ziua, iar vin să fie trei butoaie pline, că are să vie 
norocul ei, al fetei, şi nu se încurca el cu una, cu 
două, el mânca şi bea, nu glumea; dar o mai sfătui 
arăpoaica pe fată să-i fure un ghem de mătase 
roşie din dăsagă, când o dormi norocul, căci el 
avea să adoarmă după atâta băutură. 

După ce făcu aşa cum îi zisese arăpoaica, 
fata se duse, seara, şi se ascunse sub pat; pe la 
miezul nopţii intră aşa un zdrenţăros de rumân, 
de se ţineau peticile dâră după el, şi gros şi gras, 
şi bubos, nespălat, neţesălat... Şi când văzu 
mâncarea, fuga ca ogarul la ea, şi mâncă şi bău 
până-adormi cu paharul în mână, după ce băuse 
două butoaie şi dintr-al treilea mai rămăsese 
numai cât să îmbeţi o muiere. 

Fata, încet-încet, ieşi de sub pat, luă ghemul - 
de mătase roşie şi p-aci îi fu drumul. 

Cum simţi beţivul, se sculă şi strigă: 

— Fata mea, îţi dau avuţii, îţi dau toate bu- 
nătăţile pământului, numai dă-mi ghemul înapoi. 

Dar fata împăratului nu se uită îndărăt, că 
aşa o învățase arăpoaica. lar norocul, de necaz, 
crăpă acolo, în odaie. 

Nu trecu mult după astă întâmplare şi se 
auzi în tot oraşul un pristav, care striga cât îl lua 
gura cum că era să se însoare un fecior de îm- 
părat mare, dar că firul de mătase roşie cu care 
cosea rochia miresei se isprăvise şi nu mai găsea 
nicăieri fir la fel. Arăpoaica îi zise atunci fetei să 
se ducă şi ea cu ghemul ei să vadă, nu s-o potrivi 

şi, dacă o fi aşa, apoi să nu ceară altceva decât 
ce-o trage ghemul. 

Se duse fata şi parcă fu d-acolo ghemul, că 
taman aşa roşu trebuia. 

— Ce ceri pe el, fato? întrebă feciorul de 
împărat, bucuros că găsise ce-i trebuia. 

— De, măria-ta... ce să cer?... Ce-o trage 
ghemul, răspunse fata după învăţul arăpoaicei. 

— la puneţi la cântar, băieţi, porunci feciorul 
de împărat, de vedeţi ce trage... 

Şi râdea într-însul de prostia fetei. Dar când 
colo, ce să vezi! Minunea minunilor... Puse bani 
mulţi, mulţi, toţi banii cu care venise feciorul de 
împărat şi ghemul tot mai trăgea. 

— Ei drăcie ca asta! se mirau toţi. 

Ba mai puse cutare, ba cutare, puse toate 
trăsurile şi caii şi lucrurile împăratului, şi ghemul 
trăgea, trăgea mereu. 

— la pune-te şi dumneata, măria-ta, zise un 
poznaş bun de glume, să vedem dinadins, ce-o fi! 

Feciorul de împărat întâi nu vru, dar apoi se 
înduplecă şi hop! pe cântar. Nici nu se aşezase 
bine şi se cumpăni cântarul. Toţi se minunară de 
aşa lucru. 


29 


— Ei, păi te-a câştigat, măria-ta, cu toate 
acareturile, zise iar poznaşul. 

— De! Ce să-i fac? Drept e; cine mă puse să 
mă sui pe cântar? Dar ce e drept nici Dumnezeu 
nu zice că e strâmb; sunt al fetei acum. 

Dar zicea el aşa mai mult fiindcă-i plăcea 
fata, că era tare frumoasă, ba i se părea că e mai 
frumoasă decât logodnica lui. 

Fata, cum auzi aşa, îi sări în braţe de bucurie 
şi-i spuse pe dată cine e, şi cum şi ce fel. După 
aceea, fata se duse cu el la tată-său, la împăratul, 
şi făcură nuntă mare şi benchetuiră multă vreme, 
de bucurie că scăpase de nenoroc. În capul 
mesei, la loc de cinste, sta arăpoaica, iar împăratul 
şi împărăteasa împrejurul ei. 

M-ar fi poftit şi pe mine la masa lor, că era 
bun şi drept împăratul, dar nu putea trimite om 
pe jos ori călare, că era departe ţara lui de a 
noastră. Şi iac-aşa, înghit şi eu în sec şi-mi ling 
buzele, numai gândindu-mă la vinurile şi mân- 
cările lor împărăteşti. 


Fata împăratului Galben şi ghicitoarea 


CIC-A FOST, măre, într-o vreme, dar demult 
de tot, a fost cică un om cu starea lui... cu aca- 
returile lui... avea rumânul, cum se zice, din belşug 
de toate, numai îşi vedea d-ale lui, că nu era 
nevoiaş cum sunt unii; el alt ajutor n-avea decât 
un fecior, ş-ăla harnic tot ca el. Trăiau ei bine... 
da’, tot fugi noapte, vino zi, ajunse vremea de 
începu a-i mirosi băiatului a catrinţă... Ce să-i 
faci?... Aşa a lăsat Dumnezeu, şi unchiaşul, tatăl 
băiatului, ar fi fost bun bucuros şi el să-şi vadă 
băiatul la casa lui, cu masa lui, ba ar fi vrut să 
aibă şi câţiva nepoţei, că i-ar fi fost dragi de tot, 
s-ar fi jucat cu ei, le-ar fi povestit la basme 
bătrâneşti de care ştia el, le-ar fi făcut cărucioare 
să se joace... Dar ştii, vorba ceea, unde dai şi 
unde crapă, se pomeni cu băiatul într-o zi la el: 

— Tată, eu voi să mă-nsor... 

Unchiaşului atâta-i fu de bucurie. 

— Da' pe cine vrei să iei? îl întrebă. 

- Pe fata împăratului Galben. 

Bietul tată-său, când auzi aşa, începu a se 
scărpina în urechi, că i se părea că n-a auzit bine. 

— Pe cine vrei să iei, mă? 

- Pe fata împăratului Galben. 

- Măre, măi băiete, sărit eşti, nu ştiu, da’ 
mintea nu ţi-e la locul ei! 

— Nu sunt sărit, tată, dar vreau neapărat 
să-mi încerc norocul, că am auzit azi un pristav 
strigând că cine o putea să spună fetei împăratului 
Galben o ghicitoare, fără să o ghicească ea, 
p-ăla-l ia de bărbat. 

- Păi dac-o ghici? 

-— M-o omori şi pace bună, că tot o să dau 
eu ortu' popii odată ş-odată... 

Se căzni tat-său să-i scoată nebunia din cap, 
dar n-o nimeri; dacă văzu că alt chip nu e, îllăsă; 
îi dădu un cal de călărie şi-i spuse şi câteva 
ghicitori grele, că ştia multe, şi băiatul plecă. 

Porni flăcăul într-o dimineaţă şi, hai-hai, 
umblă pân-la prânz. La prânz dac-ajunse, îşi 
adăpă calul la un izvor; n-apucă bietul dobitoc să 
se sature şi se întinse odată şi căzu jos ţeapăn. 
Băiatul scoase custura, dă să-i lase sânge, pace! 
calul mort ca toţi morții. 

Ei, minune ca asta! Punându-şi căciula pe 
ceafă, flăcăul fluiera de necaz. Ce să facă acum? 

Fără cal, cum să se ducă mai înainte? În drum 
nu-i venea să rămâie. 

„Ei, se gândi el după ce mai trecu niţel, doar 
n-oi sta aici să mă uit la stârvu-ăsta; ia să mănânc 
ceva şi s-o pornesc înainte pe jos.“ 

Cum zise, aşa şi făcu: se dădu la o parte, la 
umbra unui tufan bătrân, scoase merinde din 
dăsagi şi, după ce se spălă şi se închină după 
datină, se aşeză pe o buturugă şi începu să 
îmbuce!... Îmbuca el de îmbucat, nu-i vorbă, dar 
nu-şi putea lua gândul de la cal... Parcă nu-i venea 
a crede că a murit şi se tot uita la el, să vadă nu 
cumva s-o fi ridicat... 

Se uită o dată, se uită de două ori... când 
să se uite a treia oară, iacă văzu doi vulturi că se 
lăsaseră din zbor pe stârvul calului şi începuseră 
să întinză din el. Dar nu le fu d-a bună, că nici 
n-apucară să se sature bine şi se învârtiră de vreo 
trei ori în loc şi căzură ca seceraţi. 

Pasămite, ce era?... Tată-său, văzând că 
nu-l poate îndupleca să rămâie, îi otrăvise calul 
ca să-i moară pe drum şi să n-aibă el cum se 
duce la împăratul Galben, că, de nu ajungea în 
ziua când zisese pristavul, degeaba se mai ducea. 

lar calul murind de otravă, s-au otrăvit şi vulturii 
din el ş-au murit şi ei. 

Băiatul se crucea de ce vedea, da' nu se cruci 
mult, că nu ştiu ce-i veni şi puse mâna pe vulturi, 
le tăie capetele şi picioarele, îi jumuli de pene şi 
de fulgi, îi vâri în dăsagi, şi p-aci ţi-e drumul. 

Merse el, merse până pe-nserate şi iacă 
dădu d-o pădure; ţinu cărarea drept şi se afundă 
în codru, ba nu merse mult şi iacă zări printre 
copaci o flacără mare. Cum o văzu, se duse drept 
spre ea, dar când ajunse aproape, ce-i fu dat să 
vadă?... Doisprezece hoţi, cu iatagane şi pistoale 
la brâu, stăteau împrejurul focului şi frigeau un 
vitel. Vru el, nu-i vorbă, să se întoarcă, dar de 
unde să poată, că hoţii-l zăriseră şi nu-i veni să 
se arate că e fricos; merse deci drept la ei. 

— Noroc şi voie bună, oameni buni, zise el 
când ajunse. 

— Amin, răspunseră toţi hoţii odată. 

— Mă lăsaţi şi pe mine să mă odihnesc cu 
dumneavoastră? 

— Bucuros, cum nu, strigă unul dintre ei, unul 
c-o mustață cât toate zilele. Azvârle o buturugă 
d-aia-ncoa... 

Şezu el, se uită rând pe rând la toţi şi-i văzu 
că-şi şopteau ceva. 

„Mă, n-o să fie bine de mine, se gândea 
bietul flăcău: prea-şi şoptesc între ei cine ştie ce... 
Dar, ce-o vrea Dumnezeu sfântul!...“ 

— Da’ nu mănânci niţel din viţelul ăsta? îl 
întrebă unul întinzându-i o halcă de carne friptă. 

- Ba să mănânc, de ce să nu mănânc?... 

— Ba să bei ş-o duşcă de rachiu, zise altul. 

— Ş-o duşcă să beau, vezi bine, răspunse 
băiatul; dar staţi să vă cinstesc şi eu cu ceva... Şi 
scoțând din dăsagi vulturii morţi, zise: Uite, am 
doi curcani, să-i frigem şi să-i mâncăm... 

— Hă, hă! Ce curcani, fără capete şi fără labe! 

— Le-am tăiat, zise băiatul, că prea îmi era 
greu la drum... la puneţi-i dumneavoastră de-i 
frigeţi, că ştiţi mai bine decât mine. 

Hoţilor, lacomi de curcani, atâta le fu; cât te 
ştergi la ochi, ascuţiră două frigări, vârâră curcanii 
în ele şi începură a-i întoarce deasupra focului. Îi 
fripseră, îi tăiară şi începură să îmbuce. Băiatul 
unchiaşului făcu ce făcu şi, prefăcându-se că-şi 
mănâncă partea, mai pe sub mână, mai cum, îşi 
vâri bucata în sân. 

După ce mâncară hoţii bine, mai stătură niţel 
de vorbă şi numa-ncepură a aţipi câte unu'-unu' 
şi, cât să tragi o brazdă cu plugul, crăpară toţi 
doisprezece! 

- Aşa, zise băiatul frecându-şi mâinile, decât 
voi pe mine, mai bine eu pe voi... 

Şi-i scotoci pe toţi, le luă ce bani aveau, că 
de ce să-i lase? Alese un bidiviu dintr-ai hoţilor şi 
plecă. Şi cum făcu el, cum drese, se puse luntre 
şi punte şi ajunse taman la vreme în împărăţia lui 
Galben împărat. 

Cum ajunse acolo, se duse glonţ la palat. 

— Să trăieşti, măria-ta, ani mulţi, în veselie 
şi pace, zise băiatul. 

— Mulţumim dumitale, îi răspunse împăratul. 
Ce veste ne-aduci? 

— Bună, măria-ta; am venit şi eu să spui o 
ghicitoare domniţei şi, de n-o ghici-o, s-o iau de 
nevastă, după cum e vorba. 

Împăratul începu să râdă. 

- la aminte, grăi el, că mi-e fata şireată. 

— Las’ că ne-om potrivi, că ştii dumneata, 
măria-ta, vorba ceea: „Nu strică Dumnezeu două 
case“. 

Toți curtenii erau acolo, numai aşteptau fata 
să vină şi să înceapă ghicitorile, că mai erau 
ş-alţi inşi de se prinseseră să-şi încerce norocul. 
Nu trecu mult şi iac-o şi pe ea, îmbrăcată în nişte 
haine de-ţi întuneca vederile şi frumoasă de parcă 


_era luceafăr. Cum veni, se aşeză pe tron, la 


stânga tătâne-său, şi chemă înainte-i pe cel dintâi 
fecior care ajunsese la curtea împărătească. 
Veni acesta în faţa fetei ş-a împăratului şi, 
nici una nici două, cică: 
— Ghici ghicitoarea mea: 


Cureluşă unsă, 
Sub pământ ascunsă? 


— Ce mai treabă! răspunse fata împăratului... 
Râma... O ştie şi-un copil! Cu d-alde astea vrei 
să mă încurci? la luaţi-l... 

Că-ncoa, că-ncolo... Aş! S-a isprăvit. Veni 
altul şi-o întrebă pe fată: „Unde este buricu' 
pământului“; altul, iar, cică: „Uite-o, nu e!“. Fata 
râdea de ei, spunându-le c-aşa ghicitori ghiceau 
şi copiii de ţâţă, darmite ea! Nici n-apuca să 
sfârşească ăla bine şi i-o şi spunea ce era, şi apoi 


37 


îl dădea soldaţilor în pază să-l ia de acolo şi să-l 
răpuie. Flăcăul nostru sta într-un colţ şi se gândea 
ce să spună, să nu se pomenească şi el cu 
Doamne-ajută; dar, într-un sfârşit, se înveseli, că 
pasămite găsise ce-i trebuia. 

— Dar dumneata, Făt-Frumos, ce-ai să spui? 
întrebă fata; că drept, flăcăul era frumos de pica, 
bată-l norocul! 

— Uite, măria-ta, să-mi ghiceşti şi mie, dacă 
poţi, ce-o fi însemnând asta: 


Un mort a omorât doi 
Și doi au omorât doisprezece ?... 


— C-o fi aia, c-o fi ailaltă?... 

— Aş!... Nu merge, domniţă, ţi s-a înfundat... 
Doar n-ăi sta tot fată mare cât lumea, ţi-a venit 
rândul să te mării şi dumneata! zise flăcăul. 

Fata se căznea, se sucea, se învârtea, dar 
degeaba... Nu-i putea da de rost, dar tot nu vrea 
să se dea bătută şi ceru un răstimp d-o noapte şi 
a doua zi să ghicească. 

- Fie-ţi pe voie, măria-ta, da’ degeaba, zise 
băiatul. 

A doua zi se strânse iar sfatul, se sui împă- 
ratul pe tron cu fata alături şi, când toţi gândeau 
c-o spune ghicitoarea, ea grăi curat că n-a putut-o 
nimeri şi pace. 

Flăcăului atât i-a fost; când auzi aşa, se duse 
drept la ea şi, de bucurie, îi căzu în genunchi şi-i 
sărută mâna; iar fata uită şi ruşine şi tot şi toc! mi 
ţi-l sărută o dată pe flăcău, de rămaseră toţi cu 
gurile căscate. 

- Toate bune, grăi apoi împăratul, dar să ne 
spui şi nouă ghicitoarea, ca să ştim... 

— Păi uite, măria-ta: eu am plecat d-acasă 
călare p-un cal şi calu-ăla pe drum a căzut jos 
ş-a murit; dac-am văzut aşa, m-am aşezat şi eu 
pe o buturugă ş-am dat să-mbuc ceva şi... 

Şi povesti băiatul cum au venit vulturii, cum 
au mâncat din calul mort, cum au murit şi ei, cum 
a dat apoi de hoţi în pădure şi mai în sfârşit tot 
din fir şi până în aţă, toate cum s-au fost petrecut. 
lar după ce isprăvi, se minunară toţi de aşa 
destoinicie de rumân, că putuse el să rămâie pe 
domniţă. 

Ei, apoi ş-au schimbat inelele şi se rugă 
băiatul să ierte pe ceilalţi de se prinseseră să 

spună ghicitori şi nu putuseră şi, iertându-i împă- 
ratul, îi pofti la nuntă şi pe ei şi le întinse masă 
împărătească... Ba m-a poftit şi pe mine, că mă 
întâmplasem cu nişte treabă p-acolo, ş-am 
mâncat pe săturate ş-am dormit pân-a doua zi la 
nămiazi, iar când m-am trezit, am plecat în pripă 
că-mi era degrabă. 

Pe urmă, cică l-a fost adus ginerele împă- 
ratului şi pe tată-său la palat şi peste vreo nouă 
luni aşa, se pomeniră şi el şi cuscru-său, împă- 
ratul, c-un nepot şi peste vreun an cu altul şi să fi 
văzut ce bucurie era la palatul împărătesc... Şi 
au trăit cu toţii fericiţi, până la adânci bătrâneţi. 


Înşir-te mărgărite cu dalbe flori aurite 


A FOST CICĂ, măre, odată, da' demult de tot, 


când avea ursul coadă 
şi dădea salcia roadă, 

a fost un împărat tânăr. Şi el, când îi dădeau răgaz 
trebile împărăției, se înveşmânta ca un om de rând 
şi se ducea să se plimbe. Odată trecând pe dinaintea 
palatului unui împărat vecin şi uitându-se pe geam, 
văzu pe cele trei fete ale acelui împărat. Acum, el 
nefiind din fire aşa îndrăzneţ, cum văzu că se uită 
şi fetele la el, îşi coborî ochii în jos şi nu se mai 
uită la ele, dar auzi pe una zicând: 

— Eu aş lua de bărbat pe flăcăul ăsta de 
trece călare şi, de-ar vrea şi el să mă ia pe mine, 
i-aş ţine casa-ntr-un fus de tort. 

Cum îi trecură pe la urechi vorbele astea, 
puse călcâiele în burta calului şi-l mai învârti şi-l 
mai suci, ca să audă tot. 

— Eu i-aş învârti casa pe două mere de aur, 
zise cea de-a doua fată. 

lară cea de-a treia zise: 

— Ba, dacă mă ia de nevastă pe mine, eu i-aş 
face doi copii cu totul şi cu totul de aur. 

Pe împărat l-ar fi ademenit nu l-ar fi ademenit 
cele două fete dintâi, dar când auzi pe-a treia, se 
isprăvi, că el nu mai putea de dragul copiilor. Îşi 
curmă deci calea şi se întoarse acasă, iar a doua 
zi, când se revărsară zorile, se îmbrăcă el cu straie 

mândre împărăteşti, încălecă p-un fugar d-ăia 
straşnicii, de vărsa foc pe nări, şi se duse glonţ la 
împăratul cu fetele să-i ceară de nevastă pe 
fii-sa, a care zisese că-i face doi copii cu totul şi 
cu totul de aur. 

Împăratul, tatăl fetelor, măcar că fata pe 
care i-o cerea era a mai mică ş-ar fi vrut să le 
mărite cu rost, începând cu cea mai mare, prinse 
să se înrudească bucuros cu el, că auzise de 
vrednicia lui, şi porniră nuntă împărătească; şi 
tinu nunta şapte zile şi şapte nopţi, iar după ce 
se sfârşi, îşi luă ginerele mireasa şi se întoarse 
la împărăţia lui. 

Aici toate ar fi mers bine, dar pasămite avea 
împăratul o roabă frumoasă, o ţigancă; şi tiganca 
asta îl iubea de multă vreme şi, cum văzu pe 
nevasta împăratului, atâta îi fu de necaz, că nici 
laie, nici bălaie, îi puse gând rău. 

Trecu vreme la mijloc, cam vreo opt luni de 
când se însurase împăratul, şi la el ceartă, or să 
zici că să nu se învoiască la ceva cu nevastă-sa, 
ferit-a Dumnezeu! Ce zicea unul, zicea şi celălalt, 
de trăiau d-o minune de bine; ba împărăteasa 
rămăsese şi grea şi aşteptau cu drag amândoi 

ziua când s-or pomeni cu doi dolofani de copii 
numai şi numai de aur. 

Da' ştii, când vine năpasta pe capul rumâ- 
nului... Aşadar, într-o zi, se pomeni împăratul că 
trebuie să pornească degrabă cu război asupra 
unui vrăjmaş, care se tot silea să-i hărţuiască 
împărăţia. 

Plecă bietul împărat, mâhnit până în fundul 
sufletului că-şi lasă nevasta singură tocmai la 
vremea când să nască, şi merse şi merse, până 
se întâlni cu vrăjmaşul şi, dacă-l întâlni, îi trase o 
bătaie de-l învăţă minte! 

Cum văzu că l-a biruit, o porni îndărăt spre 
casă. Aci dac-ajunse, ce-l aştepta! Se pomeni, 
când ceru să-şi vază copiii, că-i aduce ţiganca 
doi căţei. 

— Ce sunt ăştia?! răcni împăratul. 

- Copiii dumitale, să trăieşti, măria-ta, răs- 
punse tiganca. 

Atunci împăratul se înfurie rău de tot, din 
pricină că l-a minţit nevastă-sa, că i-a făcut doi 
căţei în loc de doi copii cu totul şi cu totul de aur 
şi o făcu roabă, punând-o la fel de fel de munci şi 
bătând-o, iar pe ţigancă o făcu împărăteasă. 

Biata împărăteasă, pasămite, nu era vino- 
vată, că ea se ţinuse de vorbă: făcuse doi copii 
de aur; dar tiganca, de necaz pe dânsa că se 
măritase cu împăratul, luase copiii, de n-avusese 
vreme împărăteasa nici să se uite la ei, şi-i 
îngropase de vii, iar în locul lor pusese doi căţei 
de la o căţea, care fătase taman atunci. 

În locul unde îngropase roaba copiii, drept 
în faţa palatului, răsăriră doi brazi frumoşi, care 
ziua creşteau cât ar creşte alţii într-un an, iar 
noaptea se făceau copii la loc şi se duceau la 
muma lor ş-o făceau să-şi mai uite de necazuri, 
sărutând-o şi mângâind-o. 

Dar nu trecu multă vreme la mijloc şi tiganca, 
băgând de seamă cum creşteau de repede brazii 
din faţa palatului, se temu de ceva şi rugă pe 
împărat să-i taie de-acolo că-i împiedică vederea. 
Împăratul nu vru, că-i erau dragi, dar tiganca, 
văzând aşa, a zis că de nu-i taie, pâine şi sare cu 
el nu mai mănâncă; şi împăratul, ca să-i facă 
pofta, puse de tăie brazii şi făcu din ei două 
scânduri de pat pe care le puse una la patul lui, şi 
una la al ţigăncii. lar biata împărăteasă, văzând 
că-i taie copiii, se jelea de moarte. 

Într-o noapte începură să vorbească scân- 
durile de la paturi: 

— Cum ţi-e ţie, soru-mea? întrebă băiatul. 

— Greu mi-e, frăţioare, că m-apasă hoaţa 
de ţigancă... Da’ ţie cum ţi-e? 

— Mie mult mi-e uşor, surioară dragă, că în 
acest pat se odihneşte tata. 

Roaba, fiind deşteaptă, îi auzi vorbind aşa 
şi a doua zi puse scândurile pe foc şi le arse şi, 
când ardeau trosnind, săriră două scântei din foc 
într-o copaie cu tărâţe, din care mâncând, o oaie 
rămase grea şi născu doi mieluşei a căror lână 
era cu totul şi cu totul de aur. 

Împăratul nu mai putu de dragul lor când îi 
văzu, dar ţiganca nu ştia cum să-i prăpădească 
mai iute şi, într-o zi, când nu era împăratul acasă, 
puse de-i tăie şi maţele le dădu cu număr bietei 
împărătese, care era roabă, să se ducă degrabă 
cu ele la gârlă să le spele, dar să nu care cumva 
să piarză vreunul, că amar va fi de ea. 

Mare jale îl cuprinse pe împărat când auzi 
ce făcuse nevastă-sa, iar biata împărăteasă, 
plângând, se duse să spele maţele mieluşeilor 
nevinovaţi, pe care îi ştia că erau copiii ei iubiţi. 

Când ajunse la gârlă, împărăteasa-roabă 
spălă maţele şi le curăţă pe rând, iar la urmă îi 
scăpă unul din mână şi o luă pe apă în jos. O 
cioară, cum îl văzu, se repezi de-l luă în plisc şi 
zbură cu el într-un copac. 

— Cioară, cioruliţă, se rugă biata femeie, 
dă-mi, rogu-te, maţul, că mă bate tiganca de-o 
vedea că lipseşte... 

— Nu ţi-l dau, răspunse cioara, fiindcă nu 
mi-ai dat niciodată vreo mână de mălai, ca să-mi 
astâmpăr foamea. 

Auzind, porni împărăteasa spre moară. 

— Morarule, se rugă ea, dă-mi niţel mălai să 
dau ciorii, ca să-mi dea maţul, că mă bate afurisita 
de ţigancă de-o vedea că lipseşte. 

— Nu-ţi dau, răspunse morarul care auzi, că 
nu mi-ai adus nici un pui de găină. 

Şi se duse biata femeie la cloşcă: 

— Cloşcă, cloşculiță, dă-mi un puişor să-l duc 
morarului; morarul să-mi dea mălai, mălaiul să-l. 
dau ciorii, cioara să-mi dea maţul, că mă bate 
tiganca de-o vedea că lipseşte. 

— Nu-ţi dau, zise cloşca, fiindcă nu mi-ai dat 
nici un bob de porumb măcar. 

Şi împărăteasa se îndreptă înspre un om 
care culegea la porumb. 

— Omul lui Dumnezeu, omul lui Dumnezeu, 
dă-mi un bob de porumb, să-l dau cloştei; cloşca 
să-mi dea un pui; puiul să-l dau morarului; morarul 
să-mi dea mălai; mălaiul să-l dau ciorii; cioara 
să-mi dea maţul de l-a luat, că mă bate ţiganca 
de-o vedea că lipseşte. 

lar omul, făcându-i-se milă de ea, îi dădu 
mai multe boabe şi împărăteasa le dădu pe toate 
cloştii; cloşca îi dădu un pui pe care îl dădu 
morarului; morarul îi dădu mălai; mălaiul îl dete 
ciorii şi cioara îi dădu maţul îndărăt. 

În vremea asta venind un val, cum lăsase 
ea maţele pe marginea apei, îi luă altul, dar ea îl 
lăsă, neavând ce face şi, deznădăjduită, se 
întoarse acasă cu cele care-i rămăseseră, căci 
se gândi în sinea ei: „ Mult am suferit eu, ce o fi 
d-oi mânca ş-o bătaie!“ 

Pasămite, rânduise Dumnezeu să fie cele 
două scântei taman în maţul ăla pe care-l luase 
apa. Şi fiind apa mare, maţul se agăţă de o cracă 
de pom, ce atârna până în apă, iar când se trase 
apa, ieşiră din el doi copii măricei: o fată ş-un 

băiat. Băiatul avea o custură cu care tăia răchită, 
iar fata o furcă de aur cu care torcea; şi amândoi 
erau de aur, şi frumoşi la chip de venea lumea de 
pe lume de se uita la ei şi se minuna d-aşa 
frumusețe... 

Ba ajunse vestea până la împărat, care, cum 
auzi, veni să-i vadă şi el şi, când îşi aruncă ochii 
şi-i văzu aşa de frumoşi, îi şi luă cu el la palat. 
Când îi văzu tiganca, o sfecli de tot, se făcuse de 
parcă o pusese pe jăratec, dar nu avu ce face, că 
împăratul nu se despărţea de ei deloc, căci 
văzuse cum strâmbase din nas nevastă-sa când 
îi adusese şi îi era să nu le facă de petrecanie ca 
şi mieluşeilor. Ş-aşa trăiră copiii pe lângă împărat, 
care îi iubea cum nu se poate de mult. 

Într-o zi, nu ştiu cum, nu ştiu ce fel, se rupse 
un şir mare de mărgăritare pe care-l purta ţiganca 
la gât, dă-i să le culeagă, să le înşire la loc... nu 
putu cu nici un chip; îi alunecau printre degete ca 
zvârlugele. Încercă şi împăratul, dar nu reuşi nici el. 
Ce să fie, ce să fie?... Chemară curteni, chemară 
slugi... degeaba, nu puteau să le înşire şi pace. 

-la staţi să chem eu pe copilaşii cei frumoşi, 
zise împăratul, să vedem, ei or putea? Cum sunt 

de minunaţi în toate, or putea face şi minunea 
asta, să înşire boabele de mărgăritar pe care nu 
le poate nimeni înşira. Hei, veniţi-ncoa, dragii mei, 
şi încercaţi! 

Copiii începură atunci să înşire, iar boabele 
de mărgăritare se înşirară într-o clipită, de se 
mirară toţi cei de faţă. 

— Acum, măria-ta, zise băiatul, văzând că e 
multă lume — că erau acolo toţi sfetnicii şi toţi 
oamenii Curţii —, să asculţi o poveste frumoasă. 

Şi începu băiatul aşa: 

— A fost odată, demult de tot, 


când avea ursul coadă 
şi dădea salcia roadă, 


a fost un împărat tânăr, înşir-te mărgărite cu dalbe 
flori aurite; şi acest împărat a trecut odată pe 
dinaintea palatului unui împărat vecin, înşir-te 
mărgărite cu dalbe flori aurite; şi... şi aşa urmă să 
spună băiatul toată istoria pe care o ascultarăţi şi 
dumneavoastră... 

Țiganca, la fiecare vorbă, zicea: 

— Un tăciune ş-un cărbune, 
Taci, băiete, nu mai spune! 


Dar împăratul îl îndemnă să spună înainte 
toată istoria şi, când sfârşi băiatul, văzând că el 
şi cu soră-sa sunt copiii lui, îi luă şi-i sărută cu 
drag; apoi trimise de aduse pe adevărata îm- 
părăteasă de la bucătărie, îşi ceru iertare de la 
ea că o făcuse să sufere şi o aşeză iar pe tron 
alături cu el, iar pe ţigancă puse de-o ucise cu 
pietre... Şi de atunci au trăit în pace şi fericire. 


Fântâna Sticlişoarei 


A FOST ODATĂ ca niciodată, a fost un 
împărat bătrân nevoie mare, că i se împreunase 
genele şi sprâncenele cu pleoapele ochilor de 
bătrân ce era; barba îi era colilie şi lungă... să 
stai să te cruceşti; dinţii încailea uitase de când îi 
căzuseră, iar picioarele... da' ce mai vorbă lungă, 
zi-i coclit şi lasă-l la pustia-ncolo! 

Împăratul ăsta, măcar că era aşa de bătrân, 
tot nu vrea să moară, că-i plăcea să trăiască, dar 
şi-aşa neputincios, iar nu-i venea bine. Deci, se 
hotărî să dea sfoară în ţară, cum că cine s-o găsi 
să-i aducă apă de la fântâna Sticlişoarei, cu care, 
dacă se spală omul, se face copil de 12 ani, îl 
procopseşte cu jumătate din averea lui. 

Fiu-său cel mai mare (c-avea trei feciori) îi zise: 

- Ce să mai dai sfoară-n ţară, tată, păi eu 
de ce sunt p-aci? De florile mărului?... Dă-mi un 
rând de îmbrăcăminte, dă-mi bani îndeajuns şi 
un cal d-ăla de mănâncă jăratec şi las' pe mine! 

- Bucuros, taică, dacă te prinzi să-mi aduci 
apa de care am trebuinţă. 

Şi-i dădu împăratul ce a cerut, iar băiatul 
plecă. Se duse el ce se duse şi ajunse într-un 
sat. Cum ajunse acolo, îi căzu cu tronc o tânără 
fată şi, dacă îi căzu cu tronc, o îmbrăcă frumos 
şi-o şi luă de nevastă, rămânând acolo. 

Aşteptă bietul tată-său o lună, aşteptă două, 
trei, un an... băiatul nu mai venea. 

Dacă văzu şi văzu, feciorul său cel mijlociu 
vru să se ducă şi el; tată-său se învoi, dar ş-ăsta, 
ca şi frate-său mai mare, rămase în acelaşi sat. 

Trecu ce trecu, şi iacă şi băiatul cel mai mic 
ceru voie tătâne-său să încerce şi el să vază n-o 
putea aduce apă de la fântâna Sticlişoarei? 

- Măre, măi nevoiaşule, tu să faci mai multă 
treabă decât fraţii tăi mai mari? Nu văzuşi că ei, 
coşcogeamite feciorii, zdraveni, una-alta, şi n-o 
nimeriră, şi tocmai tu te găsişi?... 

— Doar nu s-o prăpădi lumea, taică, de mi-oi 
da şi mie un rând de haine, bani de cheltuială şi 
un cal, să-mi încerc şi eu norocul... 

— Lumea nu s-o prăpădi, dar mi te-i prăpădi 
şi tu, ca şi fraţii tăi, zise împăratul începând a 
plânge de ciudă. 

- Lasă, taică, nu mai plânge, că n-au murit 
nici ei; dar del... cine ştie unde or fi; lasă-mă să 
mă duc, să încerc şi eu să-ţi fac un bine, că şi 
dumneata destul te-ai necăjit cu mine. 

— Fie-ţi pe voie, băiete, zise împăratul într-un 
sfârşit, văzând că n-o scoate la căpătâi cu el. 

— Dæ’ calul dumitale din tinereţe mi-l dai, tată? 

— Ţi-l dau. Urcă-n pod şi vezi de caută printre 
frâie pe cel care-o fi mai vechi, dă-te jos cu el şi 
du-te de-l sună la câte trei grajdurile, strigând: 
„Ptru, cal bălan, din tinereţele tatii. 

Se duse băiatul la grajdul dintâi şi scutură 
frâul, strigând cum îl învățase tată-său; când 
colo, ce să vadă? Se pomeni c-o răpciugoasă de 
gloabă, de ţi-era mai mare scârba să te uiţi la ea, 
un cal şi slab, şi ciugulit de ciori. 

— Fugi d-aci, mârţoagă! îi zise flăcăul dându-i 
una în cap cu frâul şi se duse la grajdul din mijloc. 

Acolo dacă ajunse, sună frâul şi-i ieşi înainte 
tot calul ăla; iar îl goni şi trecu la grajdul de-al 
treilea, gândind că de-aci va ieşi un cal mai bun; 
când colo-i ieşi înainte tot acelaşi cal. 

— Piei din ochii mei, jiganie! zise răstit băiatul, 
ridicând mâna să-i dea iar cu frâul în cap. 

— Nu da, stăpâne, se rugă calul, că aşa cum 
a-mbătrânit tată-tău, aşa am îmbătrânit şi eu; ci 
pune să taie mânjii de la şaizeci de iepe şi să-mi 
dai să mă adăp cu sângele de-o curge din ei, iar 
de mâncare să-mi dai trei zile numai orz cernut şi 
fân verde, cosit în noaptea de Sfântu' Gheorghe. 

Când auzi el pe cal vorbind în ăst chip, îi 
păru rău de ce făcuse şi se duse la el, îl mângâie 
şi porunci să i se dea ce-a cerut. 

A patra zi, când se duse în grajd, rămase 
pironit locului; calul se îngrăşase, ochii îi erau 

ageri ca la un cârlan, iar din pântece îi crescuseră 
douăsprezece aripi. 

— Aşa te vreau, căluţul meu, zise feciorul 
împăratului sărutându-l. 

— Hai, stăpâne, să mergem, că n-avem 
vreme de pierdut! Împăratu' e bătrân, să n-apuce 
să moară până să venim noi, c-apoi degeaba o fi 
apa din fântâna Sticlişoarei. 

— Drept ai vorbit, căluţule, răspunse flăcăul 
şi puse şaua singur cu mâna lui, îl închingă bine, 
sări pe el şi plecară. 

Cum ieşiră pe poartă, calul îi zise: 

- Stăpâne, ia te mai înţepeneşte şi-n coamă, 
să nu cazi jos, c-avem să umblăm ca vântul. 

Şi se repezi în slava cerului. 

Umblară ce umblară p-acolo şi dădură de 
casele Sfintei Luni; intrară în curte; calul se puse 
să pască, iar stăpânu-său intră în casă. Cum îl 
văzu Sfânta Luni, îi dete de mâncă un corn de 
prescură, de bău un pahar de vinişor şi-l întrebă 
unde se duce. 

- Mă duc, sfinţia-ta, la fântâna Sticlişoarei 
să iau apă, să se spele tata, ca să se facă iar 
copil de 12 ani. 

— Hei, flăcăiaşu' mamii, cine te-a trimis, nu 
te-a trimis ca să te crească, ci să te prăpădească; 
întoarce-te mai bine de unde ai plecat. 

— Ce să mă mai întorc, sfinţia-ta, ajunsei 
până aici, merg înainte acu', ce-o fi o fi... 

— Atunci, zise Sfânta Luni, ţine pieptenele 
ăsta, să-l ai la nevoie. 

Şi mai dându-i şi merinde, să aibă la drum, 
băiatul plecă, după ce-i sărută mâna şi-i mulţumi 
pentru bunătatea ei. 

Merseră ce merseră şi ajunseră la Sfânta 
Sâmbătă, care, când fu să plece, îi dete în dar o 
gresie, iar d-aci când porniră, nu mai umblară mult 
şi iacă dădură de fântâna Sticlişoarei, care era 
împresurată de tot felul de jivine spurcate. 

Ce să facă?... Se puse şi băiatul în genunchi 
şi rugă pe Dumnezeu să facă ceva să gonească 
fiarele dimprejurul fântânei, ca să poată lua apă. 
Şi fiindcă era bun la Dumnezeu, că era drept şi-şi 
iubea părintele, dădu Dumnezeu o ploaie, dar ce 
ploaie! că se speriară toate fiarele şi fugiră care 
încotro, să se ascundă... lar băiatul dete fuga, 
luă apă şi, când să plece, dădu cu ochii de-o piatră 
pe care scria: „Cine-o veni să ia apă din fântâna 

Sticlişoarei, să intre în casa de aramă, să intre şi 
în cea de argint, şi să intre şi în cea de aur“. Intră 
băiatul prin casele de aramă şi de argint şi nu 
văzu nimic; dar când intră în cea de aur, găsi pe 
doamna Sticlişoara culcată cu faţa în sus şi-i 
scoase inelul din deget, dar de frică îi crăpă buza 
şi-i curse o picătură de sânge pe obrajii ei; apoi 
ieşi afară, încălecă şi plecă. 

Cum se deşteptă doamna Sticlişoara şi 
văzu că i-a pierit inelul din deget, dete fuga la 
fântână să vadă dacă a luat cineva apă din ea; 
când să se uite în apă, cum era de limpede ca 
lacrima, i se arătă şi picătura de sânge pe obraz. 
Atunci, nu mai putu de necaz şi, chemând toate 
fiarele, începu a le bate, întrebându-le cine a 
venit de-a luat apă. Ele se tânguiau şi răs- 
pundeau că nu ştiu; numai un zmeu şchiop şi 
chior, care se ascunsese sub talpa casei, îl 
văzuse pe flăcău şi spuse că se prinde să alerge 
după el să-l prindă, dacă l-o face ea mai mare 
peste ceilalţi zmei. 

Doamna Sticlişoara se învoi, iar zmeul o şi 
porni, şi nu în multă vreme îl ajunse din urmă, că 
el alerga ca gândul. 

Calul, fiind năzdrăvan, simţi că se apropie 
zmeul şi îi zise lui stăpânu-său să se uite înapoi 
şi să-i spună ce vede. 

- Văd o flacără mare care se apropie din ce 
în ce, zise feciorul împăratului. 

— Stăpâne, aruncă pieptenele pe care ţi l-a 
dat Sfânta Luni, grăi calul, că e rău de noi! 

Băiatul îl aruncă şi se făcu o pădure deasă 
de nu se putea strecura nici păsările printre pomi, 
dar zmeul, hoţ, nu se dădu prins, ci se făcu un 
stol de ciori şi zbură pe deasupra pădurii, venind 
ca gândul spre ei. 

— Ce mai vezi, stăpâne? întrebă calul, după 
ce mai trecu o bucată de vreme. 

— Un stol de ciori. 

— Aruncă şi gresia de la Sfânta Sâmbătă! 

Cum aruncă gresia, se făcu îndărătul lor un 
stei de piatră. 

— Acum să stăm să ne odihnim puţin, stă- 
pâne, zise calul abia suflând, iar băiatul descă- 
lecă şi calul începu să pască. 

Zmeul se tot căznea să roadă stânca, dar 
de unde? c-aia era piatră, nu era plăcintă cu 
brânză şi, văzând că n-o nimereşte, se rugă de 

feciorul împăratului să facă o găurice cu paloşul, 
că vrea numai să-l vadă la faţă, să vadă cum e. 

Băiatul, prost, cum auzi, îi şi făcu pe voie. 
Zmeului atât i-a fost, că din găuricea aia făcu o 
gaură mare şi scoase capul. 

— Ce-ai făcut, stăpâne! zise calul, prinzând 
de veste. Săi repede pe mine şi să mergem, că 
ne răpune namila spurcată! 

Încălecă băiatul ş-o luară la goană, dar 
degeaba, zmeul îi ajungea din urmă, se şi 
apropiase bine, că simţea cum suflarea zmeului 
îi dogorea ceafa. Nădejde nu mai era, aştepta 
doar să-l înhaţe, când, văzând calul că nu mai 
are încotro, îşi mai strânse o dată puterile şi-şi 
făcu vânt, dar tot degeaba, că nu mai putea... 
Zmeul tocmai îşi întinsese gheara, când feciorul 
de împărat şi calul văzură venind o femeie, care 
trecu pe lângă ei ca fulgerul. 

— Am scăpat, stăpâne, zise calul, ţine-mă 
strâns în frâu! 

Pasămite femeia era Sfânta Sâmbătă, care 
văzuse de departe pe zmeu cum fugărea pe 
feciorul de împărat şi, încălecând pe piuă, se 
repezise să-l scape. Şi l-a şi scăpat, că zmeul, 

când a văzut-o, n-a ştiut cum să se întoarcă mai 
iute de unde venise. 

Când se întoarse Sfânta Sâmbătă, pofti pe 
băiat în casă, iar calului îi dete orz amestecat cu 
jăratic, ca să se mai întremeze; băiatul îi mulţumi 
că l-a scăpat de primejdie şi-i dădu şi Sfintei niţică 
apă de la fântâna Sticlişoarei. De-aci dacă plecă, 
trecu şi pe la Sfânta Luni, îi dădu şi ei puţină apă 
şi apoi plecă spre casă. 

Când îl văzu tată-său, nu mai putu de 
bucurie, doar că nu sărea în sus; ar fi sărit, nu e 
vorbă, dar nu putea de bătrâneţe. Puse mâna pe 
sticla cu apă, se spălă pe ochi şi se făcu pe dată 
ca şi cum ar fi fost de 12 ani. 

Trecu ce trecu, şi doamna Sticlişoara dete 
sfoară în ţară cum că cine a fost vrednic de-a luat 
apă din fântâna ei să meargă la ea, că-l va 
îmbogăţi şi îl va lua de bărbat. 

Auzind feciorul cel mare al împăratului, îşi 
lăsă şi nevastă şi tot şi se duse. Doamna Sti- 
clişoara îl întrebă dacă el a luat apă. 

— Eu, vezi bine, păi cine? răspunse el. 

— Ei, cum era apa? 

- Ca toate apele, cum să fie? 

Sticlişoara pricepu şi-l goni cu ruşine, iar el 
s-a întors acasă la tată-său, dar fraţilor nu le-a 
spus ce i se întâmplase. 

După el plecă şi fratele cel mijlociu, dar păţi 
tot ca el şi se întoarse ruşinat acasă. 

Tocmai la urmă auzi şi feciorul cel mai mic 
al împăratului. El, cum auzi, şi plecă şi, cum 
ajunse, intră în casă şi spuse că el e cel care a 
luat apă din fântână. 

— Cum era apa, când ai luat din ea? întrebă 
doamna Sticlişoara. 

— Ca toate apele, răspunse băiatul, dar pe 
o piatră am văzut scris că cine-o veni să ia apă, 
să intre în odaia de aramă, apoi în cea de argint 
şi, la urmă, şi-n cea de aur. 

Îi mai spuse cum, când a intrat în odaia de 
aur, a văzut-o culcată cu faţa în sus, cum i-a luat 
inelul şi cum, de frică, i-a crăpat buza şi i-a curs o 
picătură de sânge pe obrazul ei. 

— Drept că tu eşti acela care ai luat apă din 
fântâna mea şi tu-mi vei fi bărbat, zise doamna 
Sticlişoara, după ce-i spuse aşa. 

— Da, zise băiatul, dar să mergem în împă- 
răţia mea, că şi eu sunt fecior de împărat. 

— Să mergem, dar să luăm şi palatele mele, 
că mi-e milă să le las aici. la biciul ăla de foc, de 
după sobă, mai zise ea, şi plesneşte cu el în trei 
colţuri ale casei, că se va face un măr de aur. 

Băiatul făcu aşa şi, băgând mărul în sân, îşi 
luă nevasta, o puse pe cal, şi p-aci ţi-e drumul. 

Tată-său, când îi văzu aleasa inimii, îl lăudă, 
că era frumoasă peste poate doamna Sti- 
clişoara... Băiatul plesni din biciul de foc şi, ca 
din pământ, se iviră palatele ei. Şi făcură ei nuntă 
de tinu trei săptămâni, cu chef şi veselie mare, 
cu mâncăruri alese şi băuturi fel de fel, de, ca la 
o nuntă împărătească. De atunci numai într-o 
veselie o ţin şi poate mai trăiesc şi astăzi de n-or 
fi murit. 


Vulpea şi stupul de miere 


ODATĂ, o vulpe s-a întâlnit cu un lup şi cu 
un urs. Din una din alta, ce se hotărăsc ei? 

— Măi, hai să ne facem fraţi de cruce. 

— Hai! 

După ce se prinseră frați de cruce, fiecare 
cum vâna ceva trebuia să împartă cu ceilalți şi, 
cum ursul era cel mai mare, hotărâră ca el să 
facă împărţeala. 

Se întâmplă că prinse vulpea un iepuraş. 
leşindu-i lupul în cale, îi zise: 

— Hai la urs, să ni-l împartă. 

Se duseră aşadar la urs. Ursul luă iepurele 
şi-i zise lupului: 

— Măi, tu iei capul şi picioarele, că tu eşti 
conducător bun la vânătoare şi fugi bine. 

Vulpii i-a dat codiţa, zicându-i: 

— Tu, uite ce bucăţică bună ai! Eu îs mai 
bătrân, mănânc carnea asta mai moale. 

Nu ziseră nimic ceilalţi doi, dar nu le-a prea 
convenit asemenea împărţeală. 

Mai trecu o bucată de vreme, prinse şi lupul 
un miel. O strigă pe cumătra vulpe şi plecară iar 
la urs, să-l împartă. 

— Ei, vulpe dragă, uite ce coadă lungă ai de 
data asta... Eşti mulţumită? 

Vulpii nu-i conveni deloc, dar ce era să facă? 
Aşa era înţelegerea, ursul să împartă totul. 


62 


Într-o zi, vulpea găsi din întâmplare un stup 
de albine. Veni la urs şi-i zise: 

— Uite ce-i, cumetre, eu am găsit un stup, 
dar ştii că mie nu-mi plac dulciurile astea. E greu 
tare şi nu pot să-l aduc, hai dumneata şi-l ia. 
Cheamă-l şi pe lup în ajutor. 

Şireata vulpe voia să-i înţepe albinele pe 
urs şi pe lup, nu pe ea. 

Se duseră ursul şi lupul, dar îi înţepară 
albinele; însă ei nu se lăsară păgubaşi până nu 
luară stupul. Vulpea stătea deoparte. După ce-au 
luat ei stupul, le zise vulpea. 

— Măi, să nu mâncaţi multă miere deodată 
că vă doare la stomac. Trebuie să mâncaţi câte 
puţin, aşa. Vă spun eu cum se mănâncă mierea. 
Mi-o daţi mie s-o pun bine, că am o magazie 
specială, şi n-o fură nimeni de acolo. 

Cum cei doi acceptară bucuroşi, vulpea luă 
stupul şi-l băgă într-o scorbură şi mâncă puţin din 
ea. O văzu o coţofană şi, când se întoarse vulpea, 
începu să tipe din copac: 

— Vulpea hoaţă, vulpea hoaţă! 

Dar vulpea de colo întrebă: 

— Unde mă cheamă? Unde mă cheamă? 

- Ce zice coțofana? vru să ştie ursul. 

— Păi, uite, cică mă cheamă mătuşă-mea la 
o cumetrie. 

— Du-te dacă te cheamă. Ce zici, lupule? 

— Cum nu, să se ducă! 

Băgă vulpea coada între picioare şi drept la 
scorbură se opri. Mâncă miere pe săturate de data 
asta. Veni îndărăt, dar nu prea îi ardea acum să 
mai pândească după vânat. 

— Ce-i, ce s-a întâmplat? o întrebă ursul. 

— D-apoi am obosit puţin, că mătuşă-mea 
stă departe şi eu nu mai sunt aşa tânără... 

— Cum îl cheamă? Cum i-aţi pus numele 
copilului? fu curios şi lupul. 

— Început. 

Vulpea atunci începuse zdravăn să mănânce 
din mierea pe care, chipurile, o păstra. 

După puţin timp, iaca o cioară zbură pe 
acolo şi strigă: Cra! Cra! Cra! 

— Ce vrei tu? Ce vrei? făcu vulpea. Acum 
am venit doar. 

— Ce-i? întrebă ursul. 

— Uite, iar mă cheamă la cumetrie şi abia 
am fost. 

— Du-te, cumătră, dacă te cheamă. 

Plecă vulpea iar la scorbură şi-i mai trase o 
porţie zdravănă de miere. Mâncă din stup până 
la jumătate, apoi se întoarse. 

: — Ai petrecut bine? 

— De minune... 

— Cum îl cheamă pe copilaşul ăsta? 

— Mijlociu. 

— A, bun! Frumos nume. 

.Mai trecu un timp, hop, un ciocârlan tot sărea 
pe acolo şi ciripea. Vulpea iar: 

— Ce-i, măi, ce vrei? Nu merg, că-i departe. 
Nu merg acum. Spune-i că viu mâine. 

— Ce-i cumătră, iar te cheamă? făcu ursul. 

— lar, cumetre urs, dar nu mă mai duc azi. 
M-oi duce mâine dac-oi putea. 

— Du-te, cumătră, acum. Bată-te norocul, că 
numai de ospeţe ai parte! Cum nu mă cheamă şi 
pe mine cineva, că n-aş mai face nazuri... 

Se duse vulpea iar, mâncă toată mierea, 
răsturnă stupul şi-l puse cu fundul în sus. Apoi se 
întoarse la cei doi. 

— Ai venit, cumătră? o întrebă ursul. 

— Cum îl cheamă? se interesă şi lupul. 


65 


— Lins-prelins-cu-fundu-n-sus. 

Ei nu înţeleseră. Se duseră şi ei după un timp 
să mănânce din miere, dar găsiră stupul răsturnat 
cu gura în jos. Vulpea le spusese că ei nu-i plac 
dulciurile, aşa că ursul, mânios, îi zise lupului: 

— Tu ai mâncat mierea, dar lasă că-ţi arăt 
eu ţie, ţi-ai găsit beleaua cu mine! 

— N-am mâncat-o eu! urlă şi lupul. 

Se luară la ceartă. Vulpea, ţuşti! în scorbura 
ei şi de-acolo începu să strige: 


— Ursul şi lupul, 

Deşi se cred isteți, 

Se ceartă-ntre ei 

Ca doi nătăfleți, 

lar vulpea şireată 

A mâncat mierea toată... 


— la auzi ce zice! strigă ursul. Ea ne-a mân- 
cat mierea! 

Şi fugiră la scorbura unde se ascunsese 
hoţomana. Cotrobăiră ei prin scorbură, dar n-au 
putut-o scoate afară pe vulpe. Până la urmă se 
lăsară păgubaşi. De atunci însă s-a stricat şi frăţia 
lor de cruce. 

Ciobanul şi darul şarpelui 


ERA ODATĂ un cioban care zi de zi mergea 
cu oile la păscut prin nişte stuf. Într-o zi, cum 
stătea acolo, văzu că se ridică o pasăre, un 
cocostârc, care ţinea ceva în cioc. Zbură pasărea 
un timp şi scăpă ce avea în cioc. Ciobanul alergă 
într-acolo, să vadă ce a scăpat pasărea. Când 
ajunse, zări un şarpe. Stătea ciobanul şi se uita 
la şarpe şi şarpele la cioban. Deodată şarpele 
începu să vorbească: 

— Măi, baciule, uite, eu sunt rănit la spinare 
de pasărea ceea, care a vrut să mă mănânce. Fii 
bun şi leagă-mă, că ţi-oi face şi eu un bine. 

Ciobanul luă şarpele, îi legă rana şi-l puse 
într-o tufă, ca să nu-l calce oile şi vitele. Îi zise 
şarpele atunci: 

- Mâine ai să vorbeşti limba păsărilor şi a 
animalelor. Eu îţi dau darul ăsta, pentru binele ce 
mi-ai făcut, dar tu să nu spui nimănui, că n-o să 
fie bine de tine. 

Se duse ciobanul acasă cu oile şi le băgă în 
țarc. A doua zi, dimineaţa, trimise pe altcineva să 

le păzească, iar ei puse nişte saci cu grâu pe 
măgar şi plecă la moară. Când să iasă pe poartă, 
văzu nişte vrăbii care ciuguleau într-o grămadă 
de nisip pe-acolo şi vorbeau în limba lor: 

- la te uită la ăsta, se duce la moară, dar îi 
curge grâul din saci! 

Se uită ciobanul, aşa era. Drese el sacii şi 
plecă din nou. Ajunse la moară, duse sacii 
înăuntru şi dădu drumul măgarului să pască iarbă 
cu al morarului. Auzi cum zbierau ei acolo îm- 
preună şi-i ascultă să audă ce-şi spun. 

- Deseară vin hoţii la stăpânul meu şi-o să-i 
fure tot din casă, zicea măgarul morarului, că 
n-are cine să-i spună. Numai eu i-am auzit şi el 
pe mine nu mă înţelege. 

Se duse ciobanul la morar: 

— Măi, să ştii că deseară vin hoţii la tine şi 
vor să-ţi ia tot din casă. 

— Dar tu de unde ştii? 

— Asta-i treaba mea. 

__— Măi, stai şi tu deseară la mine şi, dacă s-o 
întâmpla aşa cum mi-ai spus, să ştii că nici nu-ţi 
iau vamă la măcinat, ba îţi mai dau şi o pungă de 
bani. 

Se-aşezară ei seara la pândă cu nişte 
ciomege zdravene şi-aşteptară. Pe la miezul nopții 
veniră tâlharii. Săriră morarul şi ciobanul şi 
începură să dea cu ciomegele în dreapta şi în 
stânga, de ţipau tâlharii ca din gură de şarpe. 
Scăpând cu chiu, cu vai, o rupseră la fugă în 
pădure. A doua zi, plecă şi ciobanul la stână, 
bucuros că morarul nu-i luase vamă la măcinat, 
ba îi dăduse şi o pungă de bani pe deasupra. 
Drumul lui trecea prin pădure. La un moment dat, 
auzi o bufniţă care-i spunea alteia: 

— Au trecut nişte tâlhari pe aici şi s-au dus la 
podul din Poiana urşilor, unde sunt ascunse toate 
bogăţiile lor. 

Ciobanul duse repede sacii acasă, îi des- 
cărcă şi se întoarse în Poiana urşilor. După ce 
mai merse puţin, găsi podul. Sub pod, acolo, văzu 
o groapă, şi în ea numai aur, argint şi pietre 
scumpe. Încărcă şi el cât putu pe măgar. Când 
căra el, auzi o altă bufniţă că-i striga: 

— Fugi, că vin hoţii! Fugi, că vin hoţii! 

Fără să mai piardă vremea, ciobanul o luă 
la fugă. Fugi el, fugi şi se opri într-o poiană să se 
mai odihnească. Acolo văzu nişte cai care 

păşteau. Ce se gândi ciobanul? „Măi, acum am 
bani, am de toate, mi-ar trebui şi mie un cal bun.“ 

Căută în stânga, căută în dreapta, până găsi 
pe stăpânul cailor şi făcură târgul. Ciobanul îşi 
luă calul şi plecă. Pe drum, ajunse la o cârciumă. 
Intră şi el înăuntru să bea un pahar de rachiu. 
lacă un motan pe la picioarele lui: 

— Miau, miau, s-a aprins şura! Ard paiele 
crâşmarului! 

- l-auzi, măi, îţi arde şura! zise atunci cio- 
banul către crâşmar. 

- Măi, ţie îţi arde de glumă! răspunse acesta. 

— Ba nu glumesc deloc. Dacă asculţi, bine, 
dacă nu, te priveşte! 

Fugi crâşmarul la şură. Aşa era. Săriră toţi 
oamenii cu apă, cu pământ şi stinseră focul. 
N-apucase să se aprindă prea tare. ÎI cinsti crâş- 
marul pe cioban, îi dădu să mănânce şi-l opri şi 
peste noapte să doarmă la el. Dimineaţa, când 
să plece, veneau unii călare, care se duceau la o 
nuntă a unui boier. Legară caii şi se opriră şi ei să 
bea un pahar cu vin. Ciobanul era pe-afară 
pe-acolo, îşi punea şaua pe calul lui. Auzi pe unul 
diñ caii cei legaţi, spunând: 

— Oare cât m-or mai duce aşa fără pot- 
coavă, că mi s-a stricat piciorul?! 

— Măi, al cui este calul cel murg de colo? 
întrebă atunci ciobanul. 

— Dar de ce vrei să ştii? răspunse careva. 

- Păi, vezi că n-are o potcoavă şi i se strică 
piciorul. Ce-ai să mai faci cu el aşa? 

— Fugi de-acolo, de unde ştii tu? Că doar nu 
te-ai uitat la potcoavele lui. 

- laca ştiu! 

Se uită omul la picioarele calului şi văzu că 
aşa era. Puse de potcovi calul şi apoi îl întrebă 
pe cioban: 

— Nu vrei să mergi cu noi? 

— Dar unde vă duceţi? 

- La o nuntă a unui boier. 

- Păi... n-am fost eu la nunţi boiereşti, dar 
hai să merg, să nu mor şi să nu ştiu cum e acolo. 

Ajunseră la boier. Acolo, nuntă mare, trăsuri, 
lume multă, mă rog, nuntă boierească. La masă, 
stând de vorbă, unul dintre ei întrebă dacă ştie 
cineva să vorbească în mai multe limbi. Boierul 
zise că el ştie paisprezece limbi şi tot întreba dacă 
mai este cineva care să ştie atâtea. Ciobanul, cum 

băuse şi el un pahar cu vin, uitase ce-i spusese 
şarpele când îi dăduse darul de a înţelege limba 
animalelor şi a păsărilor, aşa că ce-i veni? Hai 
să spună că el ştie nouăzeci şi nouă de limbi. 

— Cum ştii tu nouăzeci şi nouă de limbi? 
întrebă boierul. 

- laca bine. Eu ştiu tot ce spun toate păsările 
şi toate animalele de pe pământ. 

— Măi, taci! Dacă tu ştii asta, ia spune-mi, 
zise boierul, ce cântă pasărea asta? 

— Zice că miresei nu-i place deloc mirele! 
răspunse ciobanul fără să stea pe gânduri. 

Aşa era, dar boierul se supără şi-l băgă la 
închisoare. Când se văzu ciobanul acolo, se 
dezmetici de tot şi-şi spuse mâhnit: „Aşa-mi 
trebuie! Nuntă boierească am vrut, nuntă boie- 
rească am găsit“. 

Nunta mergea înainte. Ce să facă el, cum 
să iasă de-acolo? Văzu un şoarece înaintea lui, 
care chiţăia: 

— Stai liniştit, că mai avem oleacă de ros la 
geamul ăsta! 

Atunci ciobanul împinse fereastra, care sări 
cât colo, că era toată roasă, plină de găuri. leşi 

pe fereastră, îşi luă calul şi mână, băiete! Se duse 

acasă şi-şi făcu nişte curţi şi nişte hambare cum 

nu mai avea nimeni, că avea aur de la hoţi, şi în 

viaţa lui nu mai spuse nimănui de atunci că ştie 
limba păsărilor şi a animalelor. 


POVEŞTI NORVEGIENE 


Cei şapte mânji 


AU FOST ODATĂ doi oameni săraci, care 
trăiau într-o colibă, departe, la marginea unei pă- 
duri. De-abia aveau din ce trăi de la o zi la alta, şi 
asta cu greu. Dar aveau trei feciori. Pe cel mic îl 
chema Askeladd‘, căci nu făcea altceva decât să 
scormonească în cenuşă. 

Într-o bună zi, fiul cel mare le spuse părinţilor 
că vrea să plece să-şi caute de lucru. Îi dădură 
voie pe dată şi băiatul porni la drum. Merse el o 
zi întreagă, iar pe când se însera, ajunse la curtea 
unui rege şi se opri la poartă. 

Regele stătea afară pe scările palatului şi îl 
întrebă încotro merge. 


1 Askeladd — erou al multor poveşti populare norvegiene, care 
îşi petrece timpul scormonind în cenuşă (aske), ceea ce face ca el să 
fie mereu ţinta batjocurii fraţilor săi mai mari. 

— Oh, umbiu să găsesc ceva de iucru, îi 
răspunse băiatul. 

- Vrei să lucrezi la mine şi să-mi păzeşti cei 
şapte mânji? întrebă regele. Dacă-i poţi păzi o zi 
întreagă şi-mi spui, seara, ce mănâncă şi ce beau, 
ţi-o dau pe fata mea de soţie şi jumătate de regat. 
De nu, îţi voi face trei crestături pe spate. 

Băiatul se gândi că era o muncă uşoară, 
aşa că putea să o ducă la bun sfârşit. 

Dimineaţa, când se lumină de ziuă, grăjdarul 
dădu drumul celor şapte mânji, care o şi porniră 
din loc, cu băiatul după ei. O luară peste munţi şi 
văi, prin tufişuri şi desişuri. După ce alergă în urma 
lor o vreme, băiatul începu să obosească şi, după 
ce mai alergă puţin, ajunse la o trecătoare. Acolo 
stătea o bătrână care torcea dintr-o furcă. 
Văzându-l pe băiat alergând după mânji de 
curgeau apele pe el de oboseală, îi strigă: 

— Vino aici, frumosule, să te caut în cap! 

Băiatul se duse cu dragă inimă şi se aşeză 
cu capul în poala bătrânei şi ea îl căută în cap 
toată ziua, în timp ce el lenevea. 

Când începu să se însereze, băiatul îi spuse 
bătrânei că trebuie să plece. 

- Trebuie să mă duc acasă, spuse ei, pentru 
că la curtea regelui nu mă mai pot întoarce. 

— Mai aşteaptă puţin până se întunecă, 
spuse femeia. Mânjii regelui se întorc pe aici şi te 
poţi duce acasă cu ei. N-o să ştie nimeni că ai 
stat aici toată ziua, în loc să păzeşti mânjii. 

Când sosiră mânjii, bătrâna îi dădu băiatului 
un ulcior şi nişte muşchi pe care să i le arate 
regelui şi să-i spună că asta băuseră şi mân- 
caseră cei şapte mânji. 

— Ai păzit mânjii toată ziua, cu adevărat? îl 
întrebă regele pe băiat, când acesta i se înfăţişă 
după ce dusese mânjii în grajd. 

~ Da, i-am păzit! răspunse băiatul. 

~ Atunci poţi să-mi arăţi ce-au băut şi ce-au 
mâncat mânjii mei? întrebă regele. 

Şi băiatul îi arătă ulciorul şi muşchiul pe care 
le avea de la bătrână. 

~ Uite ce-au mâncat mânjii măriei-tale şi uite 
ce-au băut! zise băiatul. 

Dar regele înţelese cum îi păzise mânijii şi 
se supără atât de tare pe băiat, încât dădu po- 
runcă să fie alungat pe dată de la palat, dar nu 
înainte de a i se face trei crestături pe spinare, 
pe care să i se pună apoi şi sare. 

Când se întoarse acasă băiatul, vă puteţi 
lesne da seama cum se simţea. O dată plecase 
şi el să caute de lucru, dar îi fusese de ajuns. 

In ziua următoare, fiul cel mijlociu spuse şi 
el că vrea să plece la drum, să-şi încerce norocul. 
Părinţii se împotriviră şi îl rugară să se uite la 
spinarea fratelui mai mare, dar băiatul era hotărât 
şi nu se lăsă până ce nu îi dădură voie. 

Porni şi el la drum. După ce merse cale 
de o zi, ajunse şi el la curtea regelui. Regele 
stătea pe scări şi îl întrebă încotro merge. Când 
băiatul îi răspunse că umbla să-şi găsească de 
lucru, îl întrebă dacă nu vrea să intre argat la el 
şi să-i păzească mâniii. Regele îi spuse şi lui 
ceea ce îi zisese şi fratelui mai mare. 

Băiatul primi pe dată. Intră argat la rege, 
să-i păzească mânjii şi se prinse să-i spună ce 
au mâncat şi ce au băut. 

A doua zi, în zori, grăjdarul dădu drumul 
mânjilor. Aceştia porniră iar peste munţi şi văi, cu 
băiatul după ei. Dar şi lui i se întâmplă acelaşi 
lucru ca şi fratelui său mai mare. După ce alergă 
o bună bucată de drum în urma mânijilor nără- 
vaşi, curgeau apele de pe el, de oboseală. Ajunse 

şi el la trecătoarea unde stătea şi torcea bătrâna. 
Aceasta strigă după el: 

— Vino aici, frumosule, să te caut în cap! 

Băiatul primi cu bucurie. Lăsă mânjii să 
meargă în voia lor şi se aşeză cu capul în poala 
bătrânei. Stătu aşa şi lenevi toată ziua. 

Când se întoarseră, seara, mânjii, primi şi 
el o mână de muşchi şi un ulcior cu apă de la 
femeie, ca să i le arate regelui. Când sosi în faţa 
lui, regele îl întrebă pe băiat: 

— Spune-mi, poţi să-mi arăţi ce mănâncă şi 
ce beau mânjii mei? 

Băiatul scoase atunci ulciorul cu apă şi 
muşchiul şi îi răspunse: 

— Uite ce au mâncat şi uite şi ce au băut! 

Regele se supără şi pe el, drept care dădu 
poruncă să i se facă trei crestături pe spinare, să 
i se presare pe ele sare şi apoi să fie alungat pe 
dată. Când se întoarse acasă, povesti şi el ceea 
ce păţise, adăugând că altă dată nu mai are de 
gând să plece în căutare de lucru. 

A treia zi vru şi Askeladd să plece. Avea 
chef să încerce şi el să păzească cei şapte mânji 
ai regelui. 

Fraţii mai mari râseră de el: 

— Când nouă ni s-a întâmplat ce ni s-a întâm- 
plat, îţi închipui c-o să reuşeşti tocmai tu! Arăţi ca 
unul care n-a făcut altceva decât să stea şi să 
scormone în cenuşă! 

— Vreau totuşi să merg şi eu, spuse Aske- 
ladd, de vreme ce mi-a intrat în cap să merg. 

Nici batjocura fraţilor mai mari, nici ru- 
găminţile părinţilor săi nu folosiră la nimic. 
Askeladd o luă şi el din loc, în căutarea norocului. 

După ce merse cale de o zi, ajunse şi el, pe 
înserat, la curtea regelui. Regele era afară pe scări 
şi îl întrebă încotro merge. 

— În căutare de lucru! răspunse Askeladd. 

— De unde eşti? îl mai întrebă regele, pentru 
că acum vroia să ştie mai multe, înainte de a primi 
pe cineva ca argat. 

Askeladd îi spuse de unde vine, că este frate 
cu cei doi care îi păziseră mânijii şi îi ceru voie să 
încerce şi el să-i păzească a doua zi. 

— Oh, nu! spuse regele, care se înfurie numai 
când auzi de ei. Dacă eşti frate cu ei, nu faci nici 
tu mai multe parale. Din ăştia am avut destui până 
acum, nu-mi mai trebuie încă unul! 

— Da, dar de vreme ce tot am venit până 
aici, aş putea, totuşi, încerca şi eu, îşi dădu cu 
părerea Askeladd. 

— Sigur, vrei şi tu să ţi se cresteze până la 
urmă spinarea. Din partea mea, n-ai decât să 
încerci! zise regele. 

- Ba aş vrea mai degrabă s-o capăt pe 
prinţesă de soţie, spuse Askeladd. 

A doua zi, în zori, grăjdarul dădu drumul 
celor şapte mânji din grajd şi aceştia o şi porniră 
peste munţi şi văi, prin tufişuri şi desişuri, cu 
Askeladd după ei. 

După ce fugi o bună bucată de vreme în 
urma lor, ajunse şi el la trecătoarea unde stătea 
şi torcea bătrâna, care strigă după el: 

— Vino aici, frumosule, să te caut în cap! 

- Naiba să te ia! Naiba să te ia! îi răspunse 
Askeladd, grăbindu-se să ţină pasul cu mânjii. 

După ce ieşi din trecătoare, cel mai tânăr 
dintre mânji îi spuse cu glas omenesc: 

— Urcă în spatele meu, flăcăule, că mai avem 
cale lungă de mers. 

Askeladd, fără să se mire că mânzul vor- 
beşte, făcu întocmai, după care mai merseră încă 
mult timp. 

— Nu vezi nimic? îl întrebă mânzul deodată. 

— Nu! răspunse băiatul. 

După ce mai merseră ei cale lungă să le 
ajungă, mânzuul îl întrebă din nou: 

— Ei, acum vezi ceva? 

— Da, acum cred că zăresc ceva! răspunse 
Askeladd. Pare să fie un trunchi mare şi gros de 
mesteacăn. 

— Ei bine, într-acolo mergem. 

Când ajunseră la trunchiul de mesteacăn, 
mânzul cel mai bătrân îl dădu la o parte şi, pe 
locul unde fusese trunchiul, apăru o uşă. Înăuntru 
era o cămăruţă în care fise găseau decât o sobă 
şi câteva băncuţe. După uşă însă atârnau o spadă 
mare şi ruginită şi un ulcior micuţ. 

— Poţi să ridici spada de colo? îl întrebă 
mânzul pe Askeladd. 

Acesta încercă, dar nu reuşi. Aşa că trebui 
mai întâi să ia o înghiţitură din ulcior, apoi încă 
una şi încă una, după care apucă spada cu uşu- 
rinţă, de parcă ar fi fost un fulg. 

— Acum trebuie să iei spada cu tine, zise 
mânzul. Cu ea să ne tai capetele la toţi şapte, în 
ziua nunţii tale, şi vom fi din nou prinți, cum am 

fost odinioară. Noi suntem, de fapt, fraţii prinţesei 
cu care o să te căsătoreşti acum, când o să-i poţi 
spune regelui ce mâncăm şi ce bem. Atâta doar 
că acela care ne-a blestemat este un troll‘ urât şi 
este pornit împotriva noastră. De aceea, după ce 
ne tai capetele, trebuie să ai grijă să pui fiecare 
cap la locul lui. Astfel, blestemul troll-ului n-o să 
mai aibă nici o putere asupra noastră. 

Askeladd promise că aşa va face şi merseră 
mai departe. După ce merseră ei cale lungă să 
le-ajungă, mânzul îl întrebă pe Askeladd: 

— Nu vezi nimic? 

— Nu! răspunse acesta. 

Mai merseră ei multă, multă vreme, peste 
munţi şi peste văi. 

— Dar acum? îl întrebă mânzul pe Askeladd. 
Nici acum nu vezi nimic? 

— Ba da, răspunse el, acum văd ceva ca o 
panglică, şerpuind departe. E un râu, cumva? 

— Da, e un râu, zise mânzul. O să-l trecem 
în curând. 


1 Troll — fiinţă supranaturală, cu diferite întrupări, înfăţişată 


adesea ca având mai multe capete; îşi are sălaşul în munţi, în adâncul 
apelor sau în păduri. 

Peste râu era un pod lung şi frumos şi, când 
ajunseră pe malul celălalt, mai merseră încă o 
bucată de drum. După o vreme, mânzul îl întrebă 
iar pe Askeladd dacă vede ceva. 

Dar de data aceasta Askeladd îi spuse că 
zăreşte ceva, nu prea departe, ce părea a fi aco- 
perişul unei case. 

- Într-acolo mergem! îi spuse mânzul. 

Când intrară în curtea aceea,-mânjii căpă- 
tară iar chip de oameni. Erau atât de frumos 
îmbrăcaţi fiii regelui, încât străluceau de îţi luau 
ochii. Intrară în casă, unde primiră pâine şi vin de 
la un bătrân. Intră şi Askeladd. După ce bătrânul 
le dădu binecuvântarea sa, ieşiră din casă. 
Askeladd ieşi şi el, dar luă cu sine o sticlă de vin 
şi o pâine din care le dăduse bătrânul. 

În clipa în care ieşiră din casă, prinții se 
prefăcură iar în mânji. Askeladd încălecă pe cel 
mai tânăr şi plecară înapoi pe drumul pe care 
veniseră, dar mergând mult, mult mai repede. Mai 
întâi trecură podul, apoi pe lângă trunchiul de 
mesteacăn şi, în cele din urmă, pe lângă bătrâna 
care stătea în trecătoare şi torcea. Mergeau atât 
de repede, încât Askeladd nici nu putu desluşi ce 

îi striga bătrâna, dar auzi destul ca să-şi dea 
seama că este tare supărată pe el. 

Se întunecase aproape de-a binelea când 
se întoarseră la curtea regelui. Regele însuşi îi 
aştepta afară, nerăbdător. 

— Ai păzit mânjii cu adevărat toată ziua? îl 
întrebă regele pe Askeladd. 

— Desigur! îi răspunse flăcăul. 

— Deci poţi de bună seamă să-mi arăţi ce 
mănâncă şi ce beau, o zi întreagă, cei şapte mânji 
ai mei? întrebă regele. 

Askeladd scoase atunci pâinea şi sticla de 
vin şi i le arătă regelui. 

— Uite ce mănâncă şi uite ce beau, zise el. 

- Da, aşa este, tu i-ai păzit cu adevărat, zise 
regele, şi o vei căpăta pe prinţesă de soţie, pre- 
cum şi o jumătate de regat. 

Se făcură îndată pregătiri de nuntă, care 
trebuia să fie atât de frumoasă şi de minunată, 
încât să se audă şi să se vorbească de ea peste 
tot în împrejurimi, spunea regele. 

Dar, când să se aşeze la masă, mirele se 
ridică şi se duse în grajd, căci uitase ceva acolo, 
spunea el. Când ajunse în grajd, făcu întocmai 

cum îi învățase mânzui cei mai tânăr. lăie 
capetele tuturor mânjilor, întâi celui mai bătrân, 
apoi celorlalţi, având grijă să le potrivească 
fiecăruia capul la loc. După ce sfârşi cu toate 
acestea, mânjii se prefăcură la loc în prinți. Când 
se întoarse la masă urmat de cei şapte prinți, 
regele fu atât de fericit, încât îl îmbrăţişă şi îl sărută 
pe Askeladd. lar prinţesa îl îndrăgi şi mai mult 
decât înainte. 

— Acum vei căpăta jumătate de regat, aşa 
cum am făgăduit, spuse regele. lar după moartea 
mea, vei avea şi cealaltă jumătate, căci fiii mei îşi 
vor putea câştiga pământ şi bogății singuri, acum 
că sunt iar prinți. 

Vă puteţi închipui ce bucurie şi veselie a fost 
la nuntă. Am fost şi eu acolo. Nimeni, însă, nu 
avea timp să mă bage în seamă. Nu am primit 
decât o felie de prăjitură cu unt, pe care am pus-o 
pe cuptor; prăjitura s-a ars, iar untul s-a topit, aşa 
că eu unul nu m-am ales cu nimic. 


Mireasa cu tufă în frunte 


ERA ODATĂ un bărbat văduv, care avea 
un fiu şi o fiică de la prima soţie. Amândoi erau 
copii buni şi ţineau mult unul la altul. 

După o vreme, bărbatul se recăsători cu o 
văduvă, care avea şi ea o fiică de la primul soţ. 
Dar atât mama cât şi fiica erau din cale-afară de 
urâte şi de rele. Din clipa în care intră în casă 
noua soţie, copiii bărbatului nu mai avură nici o 
clipă de linişte în vreun colţ al casei. De aceea, 
băiatul se gândi că ar fi mai bine să plece în lume 
şi să încerce să-şi câştige singur pâinea. După 
ce merse o vreme, ajunse la curtea unui rege, 
unde fu primit ca rândaş. Cum era muncitor şi 
sârguincios, caii pe care îi îngrijea el erau bine 
hrăniţi şi străluceau de curăţenie. 

Sora sa însă, care rămăsese acasă, o ducea 
cum nu se poate mai rău. Atât mama vitregă cât 
şi fata acesteia se ţineau de capul ei oriunde s-ar 
fi aflat, certând-o şi boscorodind-o, astfel că biata 
fată nu avea niciodată vreo clipă de răgaz. Trebuia 
să facă treburile cele mai grele, fără să murmure, 

iar de aies se alegea doar cu vorbe de ocară şi 
cu câte ceva de mâncare. 

Într-o bună zi, fata fu trimisă la râu să aducă 
apă. De cum ajunse, din apa râului se iţi un cap 
îngrozitor de urât. 

— Spală-mă! spuse capul. 

— Cu plăcere! răspunse fata şi se puse pe 
frecat şi spălat capul cel urât; dar, în sinea ei, îşi 
spunea că e o muncă înfiorătoare. 

Nici nu termină bine cu spălatul, că se ivi un 
al doilea cap, şi mai urât decât primul. 

— Perie-mă! spuse capul. 

— Cu plăcere! răspunse fata şi se apucă să 
perie claia de păr de pe capul acela hidos. 

Dar, după cum vă puteţi lesne închipui, nu-i 
făcea nici o plăcere. După ce duse la bun sfârşit 
şi treaba aceasta, din râu apăru încă un cap, 
înspăimântător de urât. 

— Sărută-mă! spuse capul. 

— Cu plăcere! răspunse fata şi o şi făcu, dar 
acesta îi păru a fi cu adevărat cel mai urât lucru 
pe care să-l fi făcut vreodată. 

Capetele ţinură apoi sfat, întrebându-se ce 
ar fi de făcut pentru cineva atât de bun la inimă. 

— Să fie cea mai frumoasă fată dintre fete, 
cu o piele albă şi strălucitoare ca lumina zilei! 
spuse primul cap. 

— Să-i curgă aur din păr de fiecare dată când 
şi-l perie! spuse al doilea. 

— Să-i cadă aur din gură ori de câte ori 
vorbeşte! spuse şi al treilea; capetele dispărură 
apoi în apa râului. 

Când se întoarse acasă fata, frumoasă şi 
luminoasă ca ziua, mama vitregă şi fiica ei mai 
că nu plesniră de ciudă şi de furie. Încă mai rău 
fu când văzură bani de aur căzându-i din gură 
când vorbea. Mama vitregă se supără atât de tare, 
încât o goni din casă, trimiţând-o să stea în cocină. 
Acolo avea să stea cu aurul ei cu tot, întrucât în 
casă nu i se mai îngăduia să pună piciorul. 

Nu trecu multă vreme şi mama vitregă o 
trimise chiar pe fiica ei la râu, după apă. De cum 
ajunse acolo cu găleţile, din apă se iţi primul cap. 

— Spală-mă! spuse capul. 

— Să te spele dracu’! răspunse fata. 

Apăru apoi cel de al doilea cap. 

— Perie-mă! spuse capul. 

— Să te perie dracu’! răspunse fata. 

În cele din urmă, se ivi şi cel de-al treilea cap. 

— Sărută-mă! spuse capul. 

— Să te sărute dracu’, pocitanie ce eşti! spuse 
fata şi se îndepărtă. 

Capetele ţinură iarăşi sfat, întrebându-se ce 
ar trebui să facă ele cu cineva atât de hain. 
Hotărâră ca fata să aibă un nas lung de patru 
alen-i!, un bot de trei alen-i şi o tufă în frunte şi, 
de fiecare dată când vorbeşte, să-i cadă din gură 
cenuşă. Aşa se şi întâmplă. 

Când se întoarse acasă cu găleţile de apă, 
fata strigă către mama ei: 

— Deschide uşa! 

— Dar deschide-o singură, fata mea! îi răs- 
punse maică-sa. 

- Nu ajung la uşă din pricina nasului meu 
prea lung! răspunse la rândul ei fata. 

Când ieşi femeia din casă şi-şi văzu fiica 
(oricine îşi poate închipui ce trebuie să fi simţit!), 
dădu un țipăt îngrozitor şi începu să plângă. Toate 
fură însă în zadar, că nasul şi botul fetei nu se 
micşorară defel. 


1 Alen — veche unitate de măsură norvegiană, egală cu 
aproximativ 0,63 m. 

Băiatul, care slujea la curtea regelui, pictase 
un portret al surorii sale. Ţinea tabloul în cămăruţa 
sa şi nu se mai sătura uitându-se la el, într-atât 
îşi iubea sora. Ceilalţi rândaşi aflară şi ei de acest 
lucru; uitându-se în camera lui pe gaura cheii, îl 
văzură cum se tot uita la tablou. Neştiind al cui 
era portretul şi părându-li-se ciudat, hotărâră să 
meargă la rege să-i povestească cele văzute şi 
să-i spună să se uite şi el pe gaura cheii, să vadă 
cu ochii lui cele ce se întâmplă. Regele nu voi să 
creadă una ca asta. În cele din urmă însă reuşiră 
să-l convingă. Se duse tiptil, în vârful picioarelor, 
până la uşă, privi pe gaura cheii şi, într-adevăr, îl 
văzu pe băiat cum se tot uita la tabloul agăţat în 
perete. 

— Deschide! strigă regele. 

Băiatul, însă, nu îl auzi. 

Regele strigă apoi încă o dată, dar băiatul 
nu îl auzi nici acum. 

— Deschide, îţi spun! strigă din nou regele. 
Sunt eu, regele, vreau să intru. 

Băiatul se repezi la uşă şi trase zăvorul, dar, 
în graba sa, uită să mai ascundă tabloul. Când 
regele intră în cămăruţă, atât de frumos i se păru 
tabloul, încât rămase locului ca vrăjit. 


90 


— O femeie atât de frumoasă nu se găseşte 
nicăieri în lume! spuse regele. 

Băiatul îi povesti că aceea pe care o pictase 
era sora lui; iar dacă nu era mai frumoasă decât 
în tablou, apoi nu era nici câtuşi de puţin mai urâtă. 

— Ei bine, de este chiar aşa de frumoasă, o 
s-o iau de nevastă, spuse regele şi îi porunci 
băiatului să pornească neîntârziat spre casă şi 
să n-o lungească pe drum. 

Băiatul îi făgădui că se va grăbi cât va putea 
de tare şi o şi luă din loc. 

Când ajunse acasă şi vru să-şi ia cu el sora, 
mama vitregă şi cu fiica ei ținură morţiş să meargă 
şi ele. Plecară împreună, sora băiatului luând cu 
ea o casetă, în care îşi ţinea aurul, şi un căţel. 
Caseta şi câinele erau singurele lucruri care îi 
rămăseseră de la mama ei. 

După ce merseră o parte din drum, trebuiră 
să treacă o mare. Băiatul se aşeză în spate, la 
cârma unei bărci, iar mama vitregă şi cele două 
fete şedeau în partea din faţă. Călătoriră astfel 
mult şi bine, iar după o vreme zăriră ţărmul. 

— Vedeţi ţărmul acela alb? Acolo mergem! 
le spuse băiatul, dând roată cu privirea. 

— Ce spune fratele meu? întrebă sora băia- 
tului, fiindcă nu înţelesese. 

— Spune că trebuie să-ţi arunci caseta în 
mare, răspunse mama vitregă. 

- De, dacă spune fratele meu asta, aşa şi 
trebuie să fac, zise fata, grăbindu-se să arunce 
caseta, deşi ţinea la ea foarte mult. 

După ce mai călătoriră un timp, fratele arătă 
iarăşi spre ceva cu mâna. 

— Acela este castelul regelui unde trebuie 
să ajungem! spuse el. 

— De astă dată ce spune fratele Sir în- 
trebă din nou fata. 

~ Acum zice că trebuie să-ţi arunci câinele 
în mare! răspunse mama vitregă. 

Sora băiatului plânse şi se amări tare de 
tot. Căţelul era tot ce avea mai scump pe lume. 

- Dacă fratele meu spune asta, atunci chiar 
că trebuie să o fac. Dar, vai, greu îmi mai vine să-l 
azvârl în mare! 

Dar, în cele din urmă, îl aruncă în apă. 

Mai călătoriră apoi o vreme. 

— Uite-l pe rege sosind să te întâmpine! zise 
băiatul, privind către țărm. 

— Ce mai spune fratele meu? întrebă din 
nou sora sa. 

— Păi, zice că ar trebui, degrabă, să te arunci 
chiar tu în mare! răspunse mama vitregă. 

Fata se întristă amarnic şi plânse, dar, de 
vreme ce chiar fratele ei i-o cerea, crezu de 
cuviinţă că trebuie să o şi facă, drept care sări pe 
dată în mare. 

Când ajunseră la curtea regelui, regele se 
îngrozi văzând-o pe mireasa cea pocită, cu nasul 
de patru alen-i, cu botul de trei alen-i şi cu o tufă 
în frunte. Cum pregătirile de nuntă se încheiaseră, 
cu mâncare şi băutură din belşug, şi cum nuntaşii 
aşteptau, regele trebui, totuşi, să o ia de nevastă 
pe fata femeii, aşa urâtă cum era. Dar, furios la 
culme, ceea ce nimeni nu i-ar fi putut-o lua în 
nume de rău, porunci ca băiatul să fie aruncat în 
groapa cu şerpi . 

La puţină vreme, în seara primei zile de joi 
de după nuntă, la bucătăria de la curtea regelui 
se înfăţişă o tânără şi prea frumoasă fată, care o 


' În groapa cu şerpi erau aruncaţi, în Norvegia Evului Mediu, cei 


osândiţi la moarte. 

rugă pe bucătăreasă să fie atât de bună şi să-i 
dea cu împrumut o perie. De îndată ce o primi, 
fata începu să-şi perie părul şi din părul ei minunat 
începu să curgă aur. Era însoţită de un căţeluş 
căruia îi spuse: 

-— la ieşi puţin afară şi vezi dacă începe să 
se facă de ziuă! 

De trei ori trimise ea cățelul afară şi, a treia 
oară, când se crăpa deja de ziuă, o luă din loc 
spunând: 


— Ah, mireasă urâtă cu tufă-n frunte, 
Ce stai culcată în braţele regelui! 
Eu stau aici, pe pietriș şi nisip, 
lar bietul meu frate zace, plângând 
afară, în groapa cu şerpi. 


După care adăugă: 

— N-am să mai vin decât de două ori. 

A doua zi, bucătăreasa povesti ceea ce 
văzuse şi auzise. Când îi fură aduse la cunoştinţă 
cele întâmplate, regele hotărî ca joia următoare, 
seara, să stea el însuşi de strajă la bucătărie, ca 
să poată vedea de erau adevărate cele auzite. 

Joia următoare, de cum se întunecă, regele 
se şi înfiinţă la bucătărie. Totuşi, oricât îşi frecă 
ochii încercând să rămână treaz, nu îl ajută cu 
nimic, căci mireasa cu tufă în frunte cânta, drept 
care, în cele din urmă, ochii i se închiseră. Când 
fata cea frumoasă intră în bucătărie, regele 
dormea de-acuma buştean şi chiar sforăia. În- 
tocmai ca întâia oară, fata ceru o perie cu împru- 
mut şi îşi perie părul, astfel că iar i se revărsă aur 
din cosiţe. Îşi trimise iarăşi câinele afară de trei ori 
şi, când se lumină de ziuă, o luă din loc. Pe când se 
îndepărta, rosti din nou aceleaşi cuvinte, ca şi prima 
oară: 


— Ah, mireasă urâtă cu tufă-n frunte, 
Ce stai culcată în brațele regelui! 
Eu stau aici, pe pietriş şi nisip, 
lar bietul meu frate zace, plângând 
afară, în groapa cu şerpi. 


După care adăugă: 

- N-am să mai vin decât o dată. 

În seara celei de a treia zile de joi, regele 
vru iarăşi să stea de strajă. Puse, de data aceasta, 

doi oameni, câte unul la fiecare braţ al său, să i-l 
scuture şi să-l înghiontească ori de câte ori ar da 
să adoarmă. Pe alţi doi oameni îi puse să o 
păzească pe mireasa cu tufă în frunte. Pe înserat, 
însă, mireasa cu tufă în frunte începu iar să 
murmure şi să cânte, astfel încât regelui iar i se 
închideau ochii, iar capul îi atârna într-o parte. 
Fata cea frumoasă veni iar, luă peria şi-şi perie 
părul de i se revărsă aur din cosiţe. Îl trimise pe 
căţel de trei ori afară să vadă dacă se face ziuă. A 
treia oară, începu să se lumineze. Atunci, fata spuse: 


— Ah, mireasă urâtă cu tufă-n frunte, 
Ce stai culcată în braţele regelui! 
Eu stau aici, pe pietriş şi nisip, 

lar bietul meu frate zace, plângând 


e afară, în groapa cu șerpi. 


— De-acum n-am să mai vin niciodată! spuse 
fata, dând să plece. 

Cei doi oameni, care îl ţineau pe rege de 
câte-un braţ, îi puseră un pumnal în mână cu care 
acesta se tăie atât de tare la degetul mic, încât 
începu să-i curgă sânge şi se trezi. 

Astfel fu salvată adevărata mireasă, iar acum, 
că regele se trezise, ea îi povesti ce se petrecuse şi 
cum o înşelaseră mama vitregă şi fiica ei. Fratele 
fetei fu pe dată scos din groapa cu şerpi — şerpii nu 
îi făcuseră nici cel mai mic rău, iar, în locul său, fură 
aruncate mama vitregă şi fata ei. 

E greu de spus în cuvinte cât de fericit era 
regele acum, că scăpase de mireasa cea urâtă 
cu tufă în frunte şi că urma să aibă o regină fru- 
moasă şi luminoasă ca ziua. Acum avu loc şi ade- 
vărata nuntă, despre care se vorbi şi se auzi peste 
nouă mări şi ţări. 


Ariciul şi porumbeii 


ODATĂ, un arici îşi făcuse culcuşul lângă 
trunchiul unui copac, în vârful căruia îşi aveau 
cuibul doi porumbei sălbatici, soț şi soţie. 

Câtva timp au dus-o bine porumbeii cu 
vecinul lor, până când, într-o bună zi, ariciului i se 

năzări că porumbeii erau mai fericiţi decât el, că 
ei găseau hrana de-a gata în copac, un alun încăr- 
cat de fructe, în timp ce el, sărmanul, era con- 
damnat să tot scormone prin toate rădăcinile 
copacilor ce-i apăreau în cale. Se gândi şi iar se 
gândi, până ce găsi un şiretlic. 

În fiecare dimineaţă luase obiceiul de a sta 
la rădăcina copacului, cu o înfăţişare de sfânt, 
veşnic cufundat în rugăciuni. Şi trecu o zi, şi mai 
trecu alta, şi porumbelul, despre care nu se ştie 
de-l luase ori nu în seamă până atunci, nu se 
abţinu să nu-l întrebe: 

— Mă iartă, prietene, că îndrăznesc, dar de 
când trăieşti aşa? 

— De-o viaţă! îi răspunse ariciul. 

— Mereu în rugăciuni? 

— Mereu. 

— Şi cu ce te hrăneşti? 

— Cu ce-mi pică din cer. 

— Şi din ce e făcută haina pe care o porţi? 

- Din spini, aşa cum se cuvine să fie haina 
unuia ce se căieşte. 

— Şi cum de ţi-ai ales să locuieşti tocmai în 
locul acesta, când sunt atâtea altele mai atră- 
gătoare? 

— L-am ales tocmai din umilinţă; în felul 
acesta pot da exemplu celorlalți. 

— Eşti de admirat! Ştii că aproape îmi vine şi 
mie poftă să fac la fel ca tine? 

— Prietene, îi răspunse ariciul, nu totdeauna 
ai şi în suflet ceea ce ai pe buze. Dar dacă eşti 
sincer în spusele tale, lasă casă şi masă şi vino 
să duci un trai sărac, dar curat. 

Porumbelul sălbatic, după ce se gândi puţin, 
îi răspunse: 

— Nu-i prea uşor! Nici nu ştiu cum aş putea 
sta împreună cu soţia mea în altă parte, decât tot 
în vârf de copac. 

— Dragul meu, se prefăcu ariciul, culege din 
belşug câte alune crezi că-ţi vor fi de-ajuns pentru 
un an întreg, apoi vei putea părăsi locul de acolo 
de sus, făcându-ţi un cuib umil aici, la rădăcina 
copacului. 

Porumbelul, convins şi înduioşat, zbură în- 
tr-un suflet la soţia lui, ca să-i istorisească tot ceea 
ce învățase de la credinciosul arici. 

Atunci şi el şi porumbiţa începură să culeagă 
aproape toate alunele din copac, azvârlindu-le pe 
jos, lângă vizuina ariciului. Când terminară lucrul, 
porumbeii, obosiţi, îi spuseră ariciului: 

— Preacuvioase arici, după atâta trudă ni s-a 
făcut foame şi, înainte de a ne căuta loc pentru 
un cuib umil aşa cum ai spus tu, am vrea să 
ciugulim câte o alună. | 

- Dragii mei, alunele vă stau la dispoziţie. 
Le-am adunat pe toate în vizuina mea. Intraţi, vă 
rog, înăuntru şi serviţi-vă! 

Cei doi porumbei intrară cu toată încrederea 
în vizuina ariciului. Dar ariciul se aşeză în uşă, îşi 
zbârli acele şi le strigă, batjocoritor: 

— Aţi căzut în capcană! Acum am şi fructe, 
şi carne... 

— Câtă ticăloşie! şopti porumbelul. Dar lasă 
că nici o faptă nu-i fără răsplată. 

Nici nu înghiţi bine ariciul o alună, când se 
porni o furtună ca-n basme şi întâmplarea făcu 
să cadă un trăsnet chiar pe copacul cu pricina, 
care îndată luă foc. Şi, în loc să fie apărat de 
acele sale, ariciul muri mistuit de focul propriilor 
săi ţepi. 


Cele trei prințese din Hvittenland' 


A FOST ODATĂ un pescar care trăia lângă 
palatul regelui şi pescuia pentru acesta. Într-o zi 
se duse în larg, la pescuit, dar nu prinse nimic. 
Se putea plânge el de ce voia, de undiţă şi de 
peşte, de peşte şi de undiţă, că tot nu i se agăța 
nimic în cârlig. Dar, când începu să se întunece, 
ieşi un cap din apă şi îi spuse: 

- Dacă-mi dai ce poartă nevasta ta sub brâu, 
vei putea prinde peşte. 

Omul răspunse pe loc că îi va da, fiindcă nu 
ştia că nevastă-sa aştepta un copil. Şi prinse în 
seara aceea cât de mult peşte dori. Dar, când se 
întoarse acasă şi povesti cum prinsese peştele, 
nevastă-sa începu să plângă şi să-l ocărască 
pentru ceea ce făcuse. 

Ajunse repede şi la palat vestea că nevasta 
pescarului era tare îndurerată şi, când regele auzi 
ce se întâmplase, făgădui să ia copilul la el şi să 
încerce să-l salveze. 


' Hvittenland — în limba norvegiană, Ţara Albă (hvit = alb şi 
land = ţară). 

Trecu vremea şi, când sosi sorocul, nevasta 
pescarului născu un băieţel. Regele îl luă la el şi 
îl crescu ca pe fiul său. 

Într-o bună zi, băiatul ceru voie să meargă 
cu tatăl său la pescuit, spunând că tare mult îşi 
mai dorea acest lucru. Regele nu prea vru să-l 
lase, dar, până la urmă, se învoi. Băiatul se duse 
cu tatăl lui în larg şi totul merse bine. Seara se 
întoarseră la mal. Atunci băiatul băgă de seamă 
că-şi pierduse batista şi vru să sară înapoi în 
barcă, să meargă după ea. Dar, chiar în clipa în 
care urcă în barcă, aceasta o luă din loc repede, 
atât de repede încât făcea spumă în jur, şi oricât 
încercă băiatul să se ajute de vâsle, nu folosi la 
nimic. Merse ce merse toată noaptea şi, până la 
urmă, ajunse la un țărm alb. 

Cobori din barcă şi, după ce merse o bucată 
de drum, îi ieşi în cale un om tare bătrân, cu o 
barbă lungă şi albă. 

— Moşule, cum se numeşte ţinutul acesta? 
îl întrebă băiatul. 

— Hvittenland! răspunse omul. 

Şi apoi îl întrebă pe băiat de unde era şi ce 
căuta pe acolo. 

— Ei, zise bătrânul, dacă mergi de-a lungul 
țărmului, o să ajungi la cele trei fete de rege, care 
stau îngropate în pământ, doar capul şi-l pot ridica. 
O să te strige cea dintâi — e cea mai mare — şi-o 
să te roage frumos să te duci s-o ajuţi; şi aşa va 
face şi a doua, dartu să nu te apropii de nici una 
din ele, ci să fugi, să nu le auzi şi să nu le vezi. 
Dar la a treia să te opreşti şi să faci ce te roagă, 
căci ea o să-ţi poarte noroc. 

Când băiatul ajunse la prima prinţesă, 
aceasta îl rugă şi îl rugă cât se poate de frumos 
să se apropie, dar el nici vorbă să se ducă. La fel 
făcu şi cu cea de-a doua. Dar la a treia se opri. 

— Dacă faci ce-o să-ţi spun, o să poţi alege 
pe aceea dintre:noi, pe care o vrei, zise prinţesa. 

Da, voia. Şi ea îi povesti că trei troll-i le vâ- 
râseră în pământ, acolo. Dar, înainte, locuiseră 
în palatul care se vedea în pădure. 

— Acum, du-te în palat şi lasă-i pe troll-i să 
te bată câte o noapte întreagă pentru fiecare 
dintre noi. Dacă eşti îndeajuns de viteaz să înduri 
aşa ceva, ne scapi de blestem. 

- Bine, se învoi băiatul. Am să-ncerc. 

— Când intri, îi mai spuse prinţesa, ai să vezi 
doi lei la poartă. Dar să treci fără teamă printre 
ei, că n-au să-ţi facă nimic. Mergi tot înainte, până 
ce ajungi într-o cămăruţă întunecoasă. Acolo să 
te culci. O să vină un troll şi o să te bată, dartu să 
iei sticla care atârnă pe perete şi să te ungi pe 
unde te-a bătut şi ai să fii iar ca nou. la şi sabia 
care atârnă lângă sticlă şi omoară-l pe troll. 

Băiatul făcu întocmai cum îi spusese prin- 
tesa: trecu printre lei, care nu îl văzură, şi merse 
până la cămăruţa întunecoasă, unde se culcă. 

În prima noapte, veni un troll cu trei capete 
şi trei bice şi îl bătu pe băiat zdravăn. Dar el se 
tinu tare până ce sfârşi troll-ul, luă apoi sticla şi 
se unse, apucă spada şi îl omori pe troll. A doua 
zi dimineaţa, când ieşi, printesele erau ridicate 
de la brâu în sus. 

Noaptea următoare, lucrurile se petrecură 
la fel. Dar troll-ul care veni avea şase capete şi 
şase bice, şi îl bătu mai rău decât primul. A doua 
zi dimineaţa însă, când băiatul ieşi, printesele erau 
ridicate în genunchi. 

În cea de-a treia noapte, veni un troll cu nouă 
capete şi nouă bice, şi îl bătu pe băiat atât de 


104 


rău, că, până la urmă, acesta leşină. Troll-ul îl luă 
şi îl aruncă lângă perete, dar atunci căzu sticla şi 
se vărsă pe el, astfel că băiatul se înzdrăveni iar. 
Nu pierdu nici o clipă, apucă spada şi omori 
troll-ul. Când ieşi dimineaţa din palat, printesele 
erau în picioare. Băiatul o luă de soţie pe cea mai 
mică dintre ele şi trăiră fericiţi mulţi ani. 

Dar, în cele din urmă, băiatului i se făcu dor 
de părinţi şi vru să meargă acasă să-i vadă. 
Regina nu prea voia, dar, văzând că îi era dor şi 
că ţinea morţiş să plece, îi spuse: 

— Trebuie să-mi făgăduieşti c-o să faci ce-o 
să te roage tatăl tău, dar că nu vei face nicicum 
ce-are să te roage mama ta. 

Şi el îi făgădui. Regina îi dădu un inel care 
putea îndeplini două dorinţe celui care îl purta. 
Plecă apoi acasă băiatul şi, când ajunse, părinţii 
se tot minunau ce chipeş se făcuse şi ce straie 
frumoase purta. 

După câteva zile, mama sa îi ceru să meargă 
la palat, să vadă şi regele ce bărbat se făcuse. 
Tatăl său îi zise: 

— Nu, nu e bine să meargă la rege, că din 
clipa aceea n-o să ne mai putem bucura de el. 

Dar nu folosi la nimic, maică-sa îl rugă şi îl 
rugă până ce se duse. Când ajunse la palat, era 
mai chipeş şi mai falnic decât însuşi regele, ceea 
ce nu îi plăcu acestuia defel. Regele îi spuse: 

- Da, tu o poţi vedea pe regina mea, dar eu 
n-o pot vedea pe a ta. Nu cred că ai o regină la 
fel de frumoasă. 

- Fie, să vină aici, s-o poţi vedea! spuse 
tânărul rege punându-şi inelul soţiei sale pe deget, 
şi pe dată apăru regina. 

Dar era tare amărâtă şi îi spuse: 

— De ce n-ai făcut aşa cum te-am rugat şi 
nu l-ai ascultat pe tatăl tău? Eu trebuie să mă-ntorc 
pe dată acasă, iar tu ţi-ai irosit cele două dorinţe. 

Şi spunând aceasta, îi puse un inel în păr, 
pe care era scris numele ei şi îşi dori să fie iar 
acasă. Tare se întristă atunci tânărul rege. Umbla 
ziua întreagă tot gândindu-se cum să se întoarcă 
acasă la regină. 

— Văd eu bine că n-am pe cine să întreb 
unde e Hvittenland, îşi zise el şi se hotărî să 
pornească în lume. 

Merse el ce merse, până ce ajunse la un 
munte. Acolo îl întâlni pe stăpânul peste animalele 

din pădure, care veneau la ei de câte ori sufia 
într-un corn. Regele îl întrebă dacă ştie unde este 
Hvittenland. 

— Oh, nu ştiu, răspunse acesta, dar stai să-mi 
întreb animalele. 

Şi suflă o dată din corn; animalele veniră în 
grabă şi el le întrebă dacă ştiu unde se află 
Hvittenland. Dar nimeni nu ştiu să-i spună. 

Atunci, omul îi dădu o pereche de schiuri. 

— Când îţi pui schiurile astea, îi mai spuse 
el, ajungi la fratele meu care locuieşte la sute de 
mile depărtare de-aici. El e stăpân peste toate 
păsările văzduhului. Întreabă-l şi pe el! Când 
ajungi, să-ntorci doar schiurile, că de venit, vin 
ele singure înapoi. 

Într-adevăr, când ajunse acolo, regele 
întoarse schiurile aşa cum îi spusese stăpânul 
animalelor şi ele porniră înapoi. 

Întrebă iar unde este Hvittenland şi omul 
chemă toate păsările şi le întrebă dacă este 
vreuna care ştie unde se află Hvittenland. Dar nu 
ştia nici una. Mult în urma celorlalte, sosi şi un 
vultur bătrân. Fusese plecat prin lume zece ani la 
rând, dar nici măcar el nu ştia. 

— Dar, spuse omul, trebuie să împrumuţi o 
pereche de schiuri de la mine. Dacă ţi le pui, ajungi 
pe dată la fratele meu care locuieşte la câteva 
mile depărtare de aici. El este stăpân peste toţi 
peştii mărilor şi poate ştie careva dintre supuşii 
lui unde este Hvittenland. Dar, când ajungi acolo, 
să nu uiţi să întorci schiurile! 

Regele îi mulţumi şi îşi puse schiurile. Când 
ajunse la cel care era stăpân peste peştii mărilor, 
întoarse schiurile şi ele porniră singure înapoi, la 
fel ca şi celelalte. Şi el întrebă iar despre ţinutul 
Hvittenland. Omul chemă peştii; dar nici unul nu 
ştiu să-i spună. Într-un târziu, sosi o ştiucă bă- 
trână, care de-abia răspunsese chemării. Când 
o întrebă, ea îi spuse: 

— Da, ştiu foarte bine unde se află Hvitten- 
land, cum să nu, doar sunt bucătăreasă acolo de 
zece ani. Mâine mă duc iar acolo, întrucât regina, 
al cărei rege e plecat de multă vreme la părinţii 
săi, se mărită cu un altul. 

Şi spuse pe îndelete cum se putea ajunge 
la Hvittenland. 

— Dacă-i pe-aşa, să-ţi dau un sfat! zise omul, 
adresându-se regelui. Aici, într-o mlaştină, stau 

de sute de ani trei fraţi şi se tot ceartă pe o pălărie, 
o pelerină şi o pereche de cizme. Cel care are 
aceste trei lucruri se poate face nevăzut şi-şi poate 
dori orice. Tu să le spui că vrei să vezi lucrurile, 
ca să-i ajuţi să şi le împartă între ei, şi în felul 
acesta poţi pune mâna pe ele. 

Regele îi mulţumi, plecă şi, după o vreme, 
ajunse la cei trei fraţi. 

— Pentru ce vă tot certaţi? îi întrebă el. Daţi-mi 
voie să văd şi eu lucrurile, să vă spun cum cred 
că trebuie împărţite. 

Fraţii se învoiră. Dar, după ce luă pălăria, 
pelerina şi cizmele, regele le spuse: 

— O să vă spun părerea mea despre aceste 
lucruri fermecate când ne mai întâlnim. 

Şi îşi dori să plece de acolo. 

Pe când zbura prin văzduh, se întâlni cu 
vântul dinspre miazănoapte. 

— Încotro mergi? îl întrebă vântul. 

— Spre Hvittenland, îi răspunse regele şi îi 
povesti apoi ce i se întâmplase. 

- Te ajut şi eu, zise vântul de miazănoapte. 
Du-te tu mai repede. Eu unul mă opresc în fiecare 
crăpătură, să suflu. Când ajungi la palat, să te 

opreşii la scară, lângă uşă, iar eu o să vin vâjâind 
de parcă aş vrea să suflu la pământ întreg palatul. 
Când o să iasă prinţul care vrea să se căsăto- 
rească azi cu regina, ca să vadă ce se întâmplă, 
apucă-l de gât şi azvârle-l afară! După aia, am eu 
grijă de el. 

Şi regele făcu întocmai precum îi spusese 
vântul dinspre miazănoapte. Se aşeză pe scară, 
iar când vântul veni vâjâind şi urlând şi ridică 
acoperişul palatului, care se cutremură din temelii, 
prinţul ieşi să vadă ce se întâmplă. Dar cum ieşi, 
regele îl apucă pe dată de gât şi îl azvârii afară, 
iar vântul dinspre miazănoapte îl luă şi zbură cu 
el mai departe. 

Regele intră apoi în palat. La început, regina 
nu-l recunoscu, că slăbise mult, era palid şi tras 
la faţă, prin câte trecuse şi cât de amărât fusese. 
Dar, când îi arătă inelul, tare se mai bucură în 
inima ei regina şi acum se tinu nunta cea ade- 
vărată, de care se auzi în lumea întreagă. 


De ce mestecenii sunt albi? 


ODATĂ, DEMULT TARE, mestecenii nu 
erau albi, ci negri, ca şi ceilalţi copaci. Pe atunci, 
departe, spre miazănoapte, trăia un tânăr care 
se numea Veiko. Ştia să se înţeleagă cu lupii, 
descifra ciripitul păsărilor, simţea cum creşte 
muşchiul. lubea tot ce era viaţă în jurul său. 

Dar cel mai mult îi plăcea o fată, cu numele 
Mara. Era nemaipomenit de frumoasă şi zveltă 
ca o căprioară. În părul ei parcă s-ar fi ascuns 
soarele, iar în ochii ei parcă ar fi răsărit zorile 
dimineţii. În toată regiunea nu era altă fată mai 
frumoasă decât ea. 

Odată, într-o primăvară, când totul în natură 
revenea la viaţă, Veiko veni la Mara şi-i vorbi 
despre dragostea sa. Deodată Mara izbucni în 
râs şi-i spuse: 

— Foarte frumos vorbeşti, Veiko! Dar mai întâi 
vreau să-mi dovedeşti dragostea ta. Acum este 
primăvară, poţi tu oare face astfel, încât meste- 
cenii să fie mai albi ca zăpada? Numai aşa te cred, 
iar de nu, să nu îndrăzneşti să vii să mă mai vezi. 

Veiko plecă îngândurat spre mare, se aşeză 
pe o stâncă de pe țărm şi căzu pe gânduri, întris- 
tat, când deodată auzi că-l strigă cineva. Se 
întoarse şi văzu lângă el pe bătrânul cerb Lim. 

— Îţi aduci aminte, Veiko, cum ai salvat viaţa 
fratelui meu? Acum sunt hotărât să te ajut şi eu. 
Ştiu ce-ţi cere frumoasa Mara. Ascultă bine ce-ţi 
voi spune: departe, dincolo de munţi, se află o 
ţară unde hălăduiesc viforniţele şi vânturile reci. 
Stăpânul lor, Omătul, are un fluier; când vei sufla 
din acest fluier, va sosi îndată viscolul. Am să ţi-l 
aduc eu. Aşteaptă-mă! 

Veiko aşteptă o săptămână, două, iar la 
începutul celei de a treia săptămâni auzi tropăit 
uşor de copite. leşi repede afară din casă şi văzu 
în faţa uşii pe bătrânul cerb Lim. De oboseală nu 
se mai putea ţine pe picioare. 

- lată, Veiko, ia fluierul! Numai să nu uiţi ce-a 
spus Omătul când mi l-a dat: acela care va sufla 
o dată din fluier, în aceeaşi clipă va deveni bătrân. 
Gândeşte-te, Veiko, gândeşte-te bine! 

Dar Veiko nu mai era. De cum primise fluie- 
rul, alergase la casa unde trăia Mara; odată ajuns 
acolo, suflă din fluier. Deodată se stârni vântul. 

Soareie se ascunse după nori şi începu să visco- 
jlească. Mestecenii care creşteau în jurul casei 
se acoperiră de zăpadă. Veiko încetă să mai cânte 
din fluier; atunci se opri şi viscolul. Veiko se duse 
la râu să bea apă, iar în oglinda apei văzu că 
arăta ca un bătrân cu barbă albă, lungă şi cu 
zbârcituri pe faţă. Îşi aminti atunci de îngrijorarea 
prietenului său, cerbul Lim, şi înţelese că până la 
sfârşitul vieţii va fi bătrân. 

Veiko se învârti multă vreme pe lângă casa 
Marei şi nu îndrăzni să se arate în faţa ei. În cele 
din urmă se hotărî şi intră în casă, măcar de departe 
să se uite la Mara. Se opri înaintea ei şi spuse: 

— Uită-te pe fereastră, Mara, mestecenii din 
jurul casei tale sunt albi. Eu, Veiko al tău, am făcut 
aceasta. Mi-ai făgăduit că pentru asta ai să mă 
iei de bărbat. 

Dar Mara nu-l recunoscu pe Veiko în acest 
bătrân. Ochii ei se aprinseră de mânie. 

— Cum ai îndrăznit, măscărici bătrân, să 
vorbeşti aşa cu mine?! spuse ea mânioasă şi po- 
runci să fie dat afară şi fugărit de câini. 

Dar câinii nu s-au atins de Veiko, ci, liniștiți, 
se gudurau pe lângă el, urmându-l în pădure. 

Zăpada se topi repede sub razele calde ale 
soarelui. Mestecenii însă au rămas albi. Atât de 
puternică a fost dragostea lui Veiko! 

După puţin timp, Mara se mărită cu un 
negustor bogat şi porunci să se taie toţi mestecenii 
albi din jurul casei ei. Nu putea să se uite la 
aceştia. Mulţi ani s-au chinuit slugile, dar n-au 
putut să îndeplinească porunca. În locul unui 
mesteacăn tăiat creşteau pe dată doi, în locul a 
zece — creşteau douăzeci. 

De atunci mestecenii au coaja albă. lar pe 
Veiko nimeni, niciodată, nu l-a mai văzut. larna, 
când în pădure se stârneşte viforniţa, se aude 
sunetul fluierului fermecat. Este Veiko; el nu poate 
să uite dragostea sa pentru Mara. Se mai spune 
că tânărul care va dărui miresei sale în ziua nunții, 
o crenguţă de mesteacăn, va avea mult noroc în 
casă... 


POVEŞTI FRANCEZE 


Păstorul cel cinstit 


CÂNDVA, demult de tot, a fost un păstor 
cinstit, care nu minţise în viaţa lui nici măcar o 
dată. Atât de cinstit era, că i se dusese vestea 
peste mări şi ţări. El păzea turmele regelui. Şi 
regele îl îndrăgea mai mult ca pe oricine dintre 
curteni, tocmai de aceea că avea încredere în 
cinstea lui. Din această cauză, curtenii îl invidiau 
însă mult şi se frământau cum şi în ce fel să-l 
îndepărteze de la curte. 

Păstorul venea în fiecare dimineaţă la palat 
şi dădea seamă regelui despre turmele pe care 
le îngrijea. Şi regele era tot mai mulţumit de 
spusele ciobanului şi în fiecare dimineaţă stătea 
de vorbă cu el şi-l ospăta ca pe orice curtean. 

Într-o bună zi, unul dintre invidioşii de la curte 
plănui să-l facă pe păstor să-l mintă pe rege. 

— Înălţimea ta, să nu mai ai atâta încredere 
în păstorul turmelor tale, căci o să te lămureşti ce 
uşor îi este şi lui să te mintă. 

- lubite curtean, eu am încredere în cinstea 
păstorului, dar îţi îngădui să-l încerci; să ai grijă 
însă că, de voi avea eu dreptate, vei fi alungat de 
la curte, iar de vei avea tu dreptate, îţi făgăduiesc 
să-l alung pe păstor. 

Şi curteanul cel viclean şi invidios se retrase, 
îşi schimbă straiele şi apoi o tinu drept spre dealul 
unde ştia că se află ciobanul cu turmele. Se prefăcu 
"el că din întâmplare se află pe acolo şi, dându-se 
drept un mare negustor de vite, începu să-i ofere 
preţ mare, îndoit, întreit, ba chiar înzecit, pe câteva 
din vacile cele mai grase şi frumoase din turmă. 

- Ce zici, facem târgul? îl îmbie negustorul, 
întinzându-i banii. 

— Nu pot să-ţi vând nici o vacă, oricât mi-oi 
da dumneata, căci nu sunt ale mele, ci ale regelui, 
răspunse mândru păstorul. 

Dar atâta îl încântă şi îi făgădui negustorul, 
încât îl vrăji până în cele din urmă. Şi dându-i o 
pungă grea cu galbeni, negustorul luă vacile cele 
frumoase pe care şi le alesese şi se făcu nevăzut. 

Abia atunci se dezmetici şi bietul păstor şi, 
dându-şi seama că pentru prima oară făcuse o 
faptă necinstită, începu să se tânguie amarnic la 
gândul că a doua zi nu putea să mai apară cu 
faţa curată înaintea regelui, care avusese 
totdeauna încredere deplină în cinstea lui. Şi 
mintea lui ticlui acum tot felul de născociri: ba că 
vacile au alunecat în vale, ba că s-au lovit de vreo 
stâncă, ba că au luat-o razna că s-au speriat de 
nu ştiu ce fiară, ba că le-a înghiţit lupul tocmai pe 
ele, şi aşa mai departe... 

A doua zi, curteanul cel viclean, care-l du- 
sese pe cinstitul păstor în ispită, era primul în sala 
palatului ca să-i dovedească regelui necinstea 
păstorului. Când se înfăţişă păstorul înaintea 
regelui, el îl întrebă cu o prefăcută seninătate: 

- Ei, care-i vestea? Ce se mai aude cu 
turmele, tot grase şi frumoase, vacile, oile? la 
spune, păstorule? Nici una nu-ţi lipseşte, tot ca 
întotdeauna, fără nici un necaz? 

Şovăi păstorul, la care dintre minciuni să se 
oprească, în timp ce curteanul cel invidios se şi 
vedea înaintat în rang şi zâmbea cu răutate. Dar 
deodată ciobanul aruncă la picioarele regelui 

punga cu galbeni şi se încumetă să-i spună 
întocmai cele petrecute: 

— Măria-ta, pedepseşte-mă cum îţi va fi voia! 
Asta-i punga cu galbeni, plata necinstei mele. Sa- 
tana cu chip de om m-a ispitit cu atâţia galbeni 
pe trei vaci ale măriei-tale, cât ar face o sută de 
vaci! Am greşit o dată, dar a doua greşeală, 
minţindu-te, n-o voi mai săvârşi. Hotărăşte-mi deci 
pedeapsa meritată! 

Dar regele, care ştia bine cine a fost cel care 
i-a vrut răul, nu întârzie să-l alunge de la palat pe 
curteanul cel hain şi invidios şi, în loc să-l pe- 
depsească pe păstor, îl luă pe lângă el socotin- 
du-l omul cel mai de încredere, pentru cinstea lui 
fără seamăn, neclintită chiar şi în faţa primejdiei. 


Yvon şi Fineta 


ERA ODATĂ, în ţara bretonilor, un nobil pe 
care îl chema Baronul de Kerversi şi era cel mai 

pizmuit părinte din tot ţinutul. Avea un castel măreț 
şi când pleca dimineaţa călare, zărea, la şase 
ferestre, şase capete bălaie, şase feţe rumene 
de domniţe care se rugau pentru sănătatea lui. 
Când se întorcea seara, îi ieşeau înainte şase 
feciori cu plete negre şi al şaptelea, prâslea, i se 
încurca între picioare, de mic ce era. Treisprezece 
copii avea Baronul şi nu se găseau pe toată faţa 
pământului feciori mai voinici şi fecioare mai 
frumoase, un tată mai mândru şi o mamă mai 
fericită, decât oamenii din povestea aceasta. Cel 
mai voinic însă era cel mai mic. La vârsta de 
doisprezece ani, a răpus un lup care atacase nişte 
oameni şi fu poreclit „fără frică“, adică Yvon. 

Trecură câţiva ani. Yvon îi spuse tatălui său 
într-o zi (avea şasesprezece ani pe atunci) că 
voieşte să plece în lume să-şi încerce norocul. 
Baronul nu se învoi la început, găsindu-l prea 
necopt pentru aventuri. Tot rugându-se, Yvon reuşi 
să-şi convingă tatăl şi plecă, după ce îşi îmbrăţişă 
părinţii, fraţii şi surorile. 

Trei ani întregi a umblat Yvon prin lume 
fără să i se întâmple ceva deosebit. Îşi adunase 
doisprezece băieţi tineri, curajoşi şi dornici ca 

şi el de a călători şi a vedea lumea. Se porecliseră 
„Cavalerii neînfricaţi“. 

Şi-au construit ei o corabie şi au umblat pe 
mare, hrănindu-se cu peşti, cu vânat şi umblau 
în neştire, lăsându-se duşi de vânt şi de ape. În- 
tr-o zi însă, se stârni din senin o furtună cumplită. 
Corabia se frânse şi Yvon rămase singur şi înotă 
cu disperare, ca să ajungă la țărm. Zărise un petec 
de pământ şi, după ore istovitoare, ajunse la 
capăt, dar căzu acolo în nesimţire, din cauza 
sforţărilor făcute. A dormit dus, ore, zile, nu se 
ştie cât şi, când s-a trezit, a văzut înaintea sa un 
palat falnic. Poarta era zăvorâtă cu şapte lacăte 
şi Yvon bătu cu o ghioagă, făcută din piatră, până 
i se deschise. 

După poartă se ivi un uriaş de vreo patruzeci 
de picioare înălţime, care-l întrebă mugind ce 
caută acolo. Yvon îi spuse păţania şi uriaşul îi 
răspunse că-l va face grăjdarul său. Îl duse la 
grajduri şi, dându-i o furcă, îi spuse că nu va avea 
altceva de făcut decât să le curețe ca-n palmă, 
deoarece vedea şi el că erau pline de gunoi. Îi 
mai spuse că nu are voie să intre în castel şi, de-l 
va prinde, îi va tăia capul. 

„Ce bun stăpân!“ îşi spuse băiatui, crezând 
că are puţină muncă de făcut. 

Uriaşul plecă de acasă şi nu veni îndărăt 
până-n seară. Yvon nu se apucă de treabă, ci, uitând 
ameninţarea uriaşului, intră într-una din camerele 
oprite. Câte frumuseți adunate! Nicicând nu mai 
văzuse băiatul atâtea, deşi acasă aveau şi ei un 
palat şi bogății multe! Într-un vas mare fierbea, fără 
foc, o fiertură foarte ciudată. Yvon o încercă cu o 
şuviţă din părul său şi şuviţa se făcu de aramă. În 
încăperea următoare fierbea un alt vas, tot fără foc, 
şi încercând conţinutul cu o altă şuviţă, văzu cu 
mirare că părul s-a făcut de argint. În a treia încăpere 
fierbea un vas şi mai mare şi Yvon îşi muie iar o 
şuviţă în fiertură şi părul se făcu de aur curat, care 
strălucea ca o flacără. 

În încăperea a patra a dat de ceva, mai bine- 
zis de cineva, mai strălucitor decât aurul, decât 
soarele, luna şi stelele, de o zână nemaivăzut de 
frumoasă, cum nu întâlnise până atunci. 

— Ce cauţi în casa aceasta blestemată, copil 
nenorocit? strigă zâna. 

Yvon povesti ce i s-a întâmplat şi ce i-a cerut 
uriaşul să facă. 

— Tu crezi că este bun stăpânul şi că poți uşor 
curăța grajdurile? Te voi învăţa eu cum s-o faci, căci 
altfel vei fi ucis de monstrul care mă ţine înlănţuită, 
de ani, şi care ucide toate vieţuitoarele. 

Ea îl învăţă să întoarcă furca şi să curețe cu 
coada furcii, căci altfel se întorcea tot gunoiul 
îndărăt şi el nu putea curăța grajdurile. Mai stătură 
de vorbă, îşi spuseră păsurile şi începură să-şi 
fie dragi bieţii copii, singuri şi amărâţi cum erau, 
în singurătatea aceea. Fineta, căci astfel se numea 
zânişoara, îl îmbie pe Yvon să plece, temân- 
du-se de venirea uriaşului. Yvon curăţă grajdurile 
şi, când veni înfricoşatul stăpân, acesta spuse: 

— Se vede treaba că nu ţi-e frică, băiatule! 
Tu ai văzut-o pe Fineta mea şi ea te-a învăţat ce 
ai de făcut! Bagă de seamă, de te prind, te omor! 

— Cine este „Finetamea“, ce fel de animal? 
Eu nu am văzut nimic, stăpâne, spuse băiatul 
prefăcându-se nevinovat. 

~ Îţi voi arăta eu cine sunt! Mâine să-mi aduci 
calul năzdrăvan de pe munte, de nu, să ştii că te 
omor! spuse uriaşul şi plecă. 

Dis-de-dimineaţă, văzându-se singur, porni 
Yvon să caute iar sfat la Fineta. 

- Tu nu vei putea prinde calul, băiatule, 
deoarece varsă foc pe nări şi nu te poţi apropia. 
Îţi voi spune însă ce este de făcut. la furtunul 
acesta şi stropeşte calul din toate puterile tale. El 
se va domoli, iar tu te vei urca pe spinarea lui. 
Mă vei lua şi pe mine şi vom zburâă peste ţări şi 
peste mări, până vom ajunge în ţara părinţilor mei, 
de unde m-a furat. Vom da însă pinteni aprigi 
calului care, vărsând mereu foc pe nări, va îm- 
piedica astfel ca monstrul să se apropie de noi. 

Şi aşa făcură. Calul năzdrăvan îi duse ca 
vântul prin meleaguri nenumărate şi, după multă 
vreme, au ajuns în cele din urmă în ţara părinţilor 
fetei, frumoasă ca nimeni alta. 

Părinţii Finetei, care împărăţeau peste ţara 
aceea, s-au bucurat nespus, şi au plâns la re- 
vederea copilei pierdute şi l-au îmbrăţişat pe Yvon, 
ca pe feciorul lor. 

Au pus la cale nunta, şi alaiul domnesc a 
fost atât de măreț, încât oamenii s-au minunat 
din cale-afară. Două perechi de împărați, mireasa 
ca soarele şi mirele ca luna, şase domniţe şi şase 
Feţi-Frumoşi, zece copii de casă ce duceau rochia 
miresei, jupânese şi logofeţi, muiaţi în aur, caii 

albi şi negri, înşeuaţi în piele împodobită cu pietre 
scumpe şi argint, toate sclipeau şi înveseleau 
ochii şi inimile oamenilor. 

Yvon şi Fineta şi-au plecat capetele bucălate 
şi rumene în faţa altarului şi au jurat să se iubească 
în veci, să domnească, atunci când le-o veni rân- 
dul, cu dreptate şi bunătate şi să înalțe slavă 
Domnului, care i-a mântuit de rele. 

„„„Baronul de Kerversi şi-a jucat nepoţii pe 
genunchi mulţi ani şi, când l-a prins somnul de 
veci, a zâmbit a mulţumire, pentru tot ce îi fusese 
orândulit. 


Aucassin şi Nicolette 


Aucassin, fiul prinţului de Beaucaire, iubea 
o fată, pe care o chema Nicolette. Ea avea părul 
blond şi ondulat, ochii albaştri râzători, o faţă 
prelungă, un năsuc cu vârful ridicat, buze mai roşii 
decât cireşele şi obrajii mai rumeni ca trandafirii, 

dinţii mai albi ca zăpada. Era subţire ca trestia, 
avea mâinile gingaşe şi picioarele subţiri şi era 
toată aşa de albă, încât totul din jurul ei căpăta 
strălucire. Nicolette era însă o prizonieră adusă 
din ţări străine. Fusese cumpărată de mică din 
Sarassena, de către un conte, care o crescuse 
ca pe fiica sa. 

Prinţul de Beaucaire nu voi să audă de 
proiectele de căsătorie ale fiului său. Aucassin 
era însă atât de îndrăgostit, încât spunea că 
renunţă bucuros la paradisul de apoi, pentru 
fericirea de a o avea pe Nicolette. 

— În paradis, spunea el, vin numai bătrâni şi 
infirmi, care au suferit în viaţă de foame şi sete, 
de frig şi umiliri. Eu nu am deci dreptul de a visa 
paradisul. Mă voi duce în iad, acolo mă voi întâlni 
cu mândrii cavaleri, cu războinicii, cu oamenii tari! 
Acestora aparţin eu! În iad mă voi duce, dar 
Nicolette a mea, iubită şi dulce, mă va urma!... 

Între timp fu împresurat ţinutul contelui, care 
o crescuse pe Nicolette, şi acesta ceru ajutorul 
lui Aucassin, făgăduindu-i că-i va permite s-o vadă 
şi s-o îmbrăţişeze, în turnul unde o ţinea ascunsă 
de duşmani. 

Băiatul, ispitit, porni să lupte şi să nu gândiţi 
că el voia vreo răsplată în bani, sau pradă de 
război. O, nu! El o voia pe Nicolette, zâna visurilor 
sale! Tulburat la gândul făpturii iubite, luptă ca un 
leu, dar fu prins în cele din urmă de duşmani şi 
dus într-un lagăr, unde hotărâră moartea sa. În 
timpul nopții, el dobori pe cel care-l păzea şi reuşi 
să fugă de acolo, ajungând la turnul în care ştia 
că se află iubita sa. 

Nicolette, văzându-se singură şi temându-se 
de duşmani, făcu un fel de scară dintr-un cearşaf 
şi se lăsă jos, unde ajunse cu bine. De aci fugi 
înspre pădure, unde se ascunse, gândind şi ea 
la iubitul care-i făgăduise căsătoria. Îşi făcu culcuş 
din flori, acoperiş din frunze şi pereţi din crăci. 
Dormi bine şi, când se trezi, spuse o rugăciune: 

— Ajută-mă, Doamne, să-mi vie iubitul... el 
este ursitul... şi casa-mi din flori, ca din sărbători, 
să-i fie un leagăn de vis şi iubire, să-i fie o oază 
de fericire, atâta de mare, atât de frumoasă, încât 
el să uite de lumea de-acasă. De-a fost minciună, 
de-a fost amăgire dragostea lui, să piară iubire, 
să piară şi oameni, nimic să rămâie, facă-se 
cenuşă, mormânt şi tămâie... 

Şi veni Aucassin în pădure şi îşi găsi iubita 
şi se hotărâră să fugă împreună în altă ţară. Elo 
luă pe fată pe calul său şi ajunse la ţărmul mării, 
unde se rugă de nişte marinari să-i ia cu dânşii. 

Au plecat pe mare şi furtuna i-a dus spre 
ţărmuri necunoscute. Tot umblând, au ajuns într-o 
ţară, care se numea ţara regelui din Tontinia, ţara 
proştilor. Aucassin întrebă dacă regele este un 
războinic şi i se răspunse că duce un război mare. 
El ceru să fie prezentat regelui. | se spuse că 
regele este la pat, deoarece a născut un copil şi 
regina este dusă pe câmpul de luptă. 

Aucassin se miră foarte mult de cele auzite 
şi, prezentându-se înaintea regelui din Toniinia, 
îi spuse cu reproş: 

— Ce prostii am auzit? Eşti lăuză în sfârşit? 
Ai nevastă în război şi tu faci copii de soi? 

Regele îi răspunse că aşa i-a fost orânduit 
de soartă şi că, după ce se însănătoşeşte, va 
pleca să se lupte şi el. Aucassin, revoltat şi 
mâniat, îl ridică atunci cu forţa pe rege din pat 
şi începu pe dată să-l bată cu nădejde. 

— Cum îndrăzneşşti, îi spuse regele, să mă 
baţi în propria mea casă, în ţara şi regatul meu? 

-— Te voi bate, îi răspunse Aucassin, până 
când îmi vei jura că, în ţara ta, nu va mai naşte 
nici un bărbat! 

— Îți făgăduiesc! spuse regele, care, de 
teamă, se îmbrăcă şi plecă îndată cu Aucassin 
spre câmpul de bătaie. 

Pe Nicolette o lăsară la palat, în aparta- 
mentul reginei. 

Ajunşi acolo, văzu Aucassin o luptă care-l 
făcu să se prăpădească de râs. Se luptau, de o 
parte şi de alta, oameni, bărbaţi şi femei, mai ales 
femei, cu mere putrede, cu ouă, cu brânză, pe 
care şi le aruncau pe unde nimereau. Şi ţipau şi 
urlau, ca şi cum se înjunghiau. 

Aucassin sări în mijlocul lor şi începu să 
lovească în dreapta şi în stânga cu sabia, şi fu 
gata să omoare pe cei mai mulţi dintre ei. Regele 
proştilor îl rugă să înceteze, deoarece ei nu 
obişnuiau să omoare pe nimeni. S-au întors la 
palat, dar oamenii din ţara proştilor sfătuiră pe 
regele lor să-l izgonească pe Aucassin şi s-o 
oprească pe Nicolette, pentru fiul său. Nicolette 
auzi şi spuse că se omoară, dacă o despart de 
soțul ei iubit. Regele îi lăsă în pace. 

Aucassin şi Nicolette trăiau fericiţi împreună, 
dar într-una din zile veniră corăbii cu pirați, care 
furară bărbaţi şi femei, spre a-i face sclavi şi 
prădară toate bunurile lor. Aucassin şi Nicolette 
fură prinşi şi ei şi fură despărțiți. Aucassin reuşi 
să fugă şi, după multe şi multe peripeții, se 
întoarse în ţara sa, unde nu îşi mai găsi părinţii, 
care muriseră între timp. El se instală în castel şi 
domni cu înţelepciune, în ţinutul său, dar dorul 
după Nicolette îl făcea să sufere cumplit şi să nu 
zâmbească niciodată. 

Acum să vedem ce s-a întâmplat cu Nicolette. 
Vasul care o făcuse prizonieră a naufragiat, şi un 
vas cartaginez salvă mulţi oameni între care se 
găsea şi dânsa. Ea a fost adusă în Sarassena, 
unde domnea tatăl ei. Câtă bucurie a avut tatăl 
revăzându-şi fiica după ani chinuitori de des- 
părţire! După câtăva vreme, tatăl voi să-şi căsă- 
torească fata cu un prinţ din Sarassena, dar 
Nicolette îi aminti că este măritată cu un francez 
şi că niciodată nu-l va da uitării. Tatăl ei spuse că 
nu va consimţi niciodată ca fiica lui, care urma să 
domnească după dânsul, să plece în ţară străină, 
cu un om străin de neamul lor. 

Nicolette fugi pe un vas, care o duse de-a 
lungul şi de-a latul pământului până ajunse în 
Franţa. Plecă spre Provența şi căută castelul 
Beaucaire, unde locuia Aucassin. Ajunsă acolo, 
începu să cânte, dulce, cântecul de altădată, care 
era şi rugă, şi murmur de iubire: 

- Ajută-mi, Doamne, să-mi vie iubitul... el 
este ursitul... şi casa-mi din flori, ca din sărbători, 
să-i fie un leagăn de vis şi iubire, să-i fie o oază 
de fericire, atâta de mare, atât de frumoasă, încât 
el să uite de lumea de-acasă. De-a fost minciună, 
de-a fost amăgire dragostea lui, să piară iubire, 
să piară şi oameni, nimic să rămâie, facă-se 
cenuşă, mormânt şi tămâie... 

Aucassin auzi glasul iubitei şi alergă într-un 
suflet s-o întâmpine şi o duse în palatul său, unde 
o făcu stăpână peste toţi şi peste toate. 

Aşa se încheie povestirea în care biruie 
iubirea. 


POVESTE IRLANDEZĂ 


Vulpea şi cei doi ursuleţi 


ÎN ADÂNCUL UNEI PĂDURI întunecate, 
departe, departe, dincolo de munţi şi văi, trăia o 
ursoaică împreună cu cei doi ursuleţi ai ei. 
Nicicând, picior de altă vietate nu îndrăznise să 
pătrundă în pădurea aceea. Când ursuleţii cres- 
cură mari, hotărâră să-şi părăsească bârlogul şi 
să cutreiere lumea. Îşi luară rămas-bun de la 
mama lor, ursoaica, şi pe-aci ţi-e drumul! 

Şi merseră, şi merseră ei o zi, două, până 
ce în ziua a treia se pomeniră într-o frumoasă 
câmpie, unde poposiră să mănânce, până la 
ultima firimitură, merindele puse cu grijă de mama 
lor, ca să le aibă la drum. 

— Mie mi-e foame... parcă aş mai vrea ceva, 
începu să mormăie ursuletul cel mai mic. 

- Ei, crezi că mie nu? îi răspunse cel mare. 

Merseră mai departe şi întâmplarea tăcu să 
găsească în cale o bucată de brânză. Se hotărâră 
s-o împartă pe din două: nu ştiau însă cum. 
Tocmai când se frământau în ce chip s-o rupă în 
două părţi egale, iată că apăru acolo o vulpe. 

— Ce tot vă sfădiţi atâta? îi întrebă vulpea. 

— Am găsit bucata asta de brânză şi nu ne 
pricepem cum s-o împărţim în două părţi egale, îi 
răspunseră ursuleţii. 

- Dar nu-i deloc greu! le zise vicleana vulpe, 
rupând-o în două. 

- Vezi că ai greşit! săriră ursuleţii ne- 
mulţumiţi. O bucată e mai mare decât cealaltă! 

Uitându-se cu atenţie, vulpea recunoscu: 

- Drept este, bucata asta e mai mare decât 
cealaltă, dar o fac eu îndată la el. 

Şi, spunând acestea, muşcă din bucata mai 
mare de brânză. 

— Ai muşcat prea mult; acum a rămas cea- 
laltă mai mare! țipară ursuleţii. 

Atât aşteptă vicleana vulpe, ca să muşte cu 
poftă şi din cealaltă bucată. Şi din nou rămase 
una mai mare, şi împărţeala vulpii nu se sfârşi 
decât o dată cu ultima firimitură de brânză. 

— Frumos fei de a ne ajuta să împărţim 
brânza în două părţi egale! mormăiră ursuleţii, 
când se văzură traşi pe sfoară. 

— Şi, totuşi, pentru voi doi părţile au rămas 
egale, deoarece nici unul dintre voi n-a avut o 
fărâmă mai mult şi nici o fărâmă mai puţin decât 
celălalt. Nu-i aşa? îi necăji vulpea. 

Nemaiavând ce zice, cei doi ursuleţi ho- 
tărâră că este mai bine să se întoarcă la mama 
lor, ursoaica, pierindu-le pentru totdeauna cheful 
de a mai cutreiera lumea. 


Vulpea şi corbul 


CÂNDVA, DEMULT DE TOT, o vulpe îşi 
avea vizuina lângă scorbura unui copac, în vârful 
căruia îşi făcuse cuibul un corb puternic şi isteţ. 

Câtăva vreme, fiecare şi-a văzut în linişte 
de propria sa viaţă, fără să-i pese de vecinul său. 
Niciodată nu-i trecuse prin minte corbului să afle 
cum o ducea vecina lui vulpea, cu ce anume se 
hrănea ea, după cum şi cumătra vulpe, găsind 
destule de-ale gurii în pădurea în care trăia, nu 
mai avea de ce să se gândească la corbul din 
vârful copacului. Când vulpea îşi îngrămădea 
proviziile în scorbură, aproape că şi uita de vecinul 
ei, corbul. 

Şi-au dus-o astfel multă vreme, până când, 
într-o bună zi, adică rea pentru vulpe, se întoarse 
acasă frântă de oboseală şi linnită de foame. Nu 

înhăţase nici o pradă. Ajunsă în vizuina ei, toată 
noaptea se frământă în fel şi chip cum să-şi facă 
rost de hrană. Şi iată că o străfulgerare a minţii ei 
agere îi veni în ajutor. Corbul, vecinul ei! Ce-i 
drept, în lumea animalelor i se dusese vestea de 
isteţ, dar oare ea, vulpea, nu avea renume de 
mare şireată? O atrăgea întrecerea cu corbul, aşa 
că trecu dis-de-dimineaţă la faptă. 

— Cumetre corb, începu ea să intre în vorbă, 
trăim de atâta timp în dulce vecinătate, şi totuşi, 
până acum, nu ne-am împrietenit. Măcar de acum 
încolo am putea-o face. 

— Cumătră, tare ademenitoare eşti cu glasu-ţi 
mieros, dar după atâtea păţanii prin câte au trecut 
cei din neamul meu, care s-au ciocnit mereu cu 
cei din neamul tău, mă cam îndoiesc de sin- 
ceritatea ta. Prea suntem deosebiți ca să putem 
lega o prietenie. Tu vânezi, iar eu sunt cel vânat. 
Prin urmare... 

— Nu înseamnă că dacă suntem două fiinţe 
diferite nu putem fi totuşi prieteni. Cine ar fi crezut 
vreodată că un purice ar fi prietenul unui şoricel? 
Îi cunosc pe amândoi şi ştiu ce bine o duc îm- 
preună în casa unui bogătaş, ajutându-se unul 

pe altul. Când bogătaşul are un caş în mână, 
puricele îl înţeapă; şi când bogătaşul lasă caşul 
ca să caute puricele, şoricelul îi ia caşul, şi aşa 
mai departe. Deşi sunt atât de diferiţi, iată că 
trăiesc într-o bună prietenie şi înţelegere. 

— Nu mă îndoiesc că putinţa de a se ajuta o 
au toate vieţuitoarele. Totul este să vrei să faci 
bine şi să gândeşti curat. Dar firea ta, cumătră 
vulpe, o cam ştie toată lumea. Nu prea s-a dovedit 
sinceră şi nici prea darnică, din câte ştiu. Tare 
mi-e teamă că nu prea ţi-a mers bine în ultimele 
zile şi acum te gândeşti la vreun şiretlic... 

— Mă crezi deci o vicleană şi atât! Dar tu- 
greşeşti, deoarece, şi un uliu de-ai fi fost, tot aş fi 
ţinut să ne împrietenim, mai încercă vulpea. 

- Şi-ai fi făcut rău, deoarece ştii prea bine 
că cine face ceva la întâmplare riscă să păţească 
la fel ca pasărea cea îngâmfată. 

- Ce pasăre? întrebă.vulpea uluită. 

— Odată, o pasăre tare îngâmfată, zburând 
deasupra unei turme, văzu un uliu cum îşi înfige 
ghearele într-un miel şi cum zboară cu el în văz- 
duh. Crezând că şi ea era în stare de aşa ceva, 
îşi încercă puterea. Dar gheruţele ei rămaseră 

încâlcite în spinarea mielului pe care-l ochise drept 
pradă şi păstorului nu i-a fost greu s-o prindă şi 
s-o mănânce friptă. Ca să nu-ţi mai amintesc de 
câţi strămoşi de-ai mei s-au lăsat păcăliţi de 
strămoşii tăi. Aşa că tu să-ţi cauţi alţi prieteni, 
fiindcă eu ştiu prea multe despre cei din neamul 
tău şi ştiu să mă feresc. 

Luându-şi coada la spinare şi supărată pe 
corbul cel isteţ, vulpea nu-şi putu stăpâni un 
scrâşnet de necaz, dându-se de gol. 

— Cumătră vulpe, numai pentru că ţi-am 
refuzat prietenia mea scrâşneşti atât de duşmă- 
-nos? răbufni corbul. 

— Scrâşnesc, da, de necaz c-am dat de un 

„corb mai deştept decât o vulpe! 

Şi vulpea se pierdu în desişul pădurii, roasă 

` mai mult de ciudă, decât de foame. 


POVESTE GERMANĂ 


Orbul şi şchiopul 


A FOST ODATĂ un om care avea o livadă 
cu mere. Se credea omul cel mai iscusit din lume. 

„Ce paznici mai potriviţi aş putea eu găsi, 
să-mi păzească merele, decât un orb, care să nu 
le vadă cât de roşii şi de coapte sunt, şi un şchiop, 
care să nu se poată căţăra la ele, chiar dacă le 
vede pârguite şi ispititoare?“ îşi spunea iscusitul 
stăpân al livezii. 

Şi aşa şi făcu. Tocmi un orb şi un şchiop ca 
paznici ai livezii. După câtva timp, când merele 
arătau mai coapte şi mai ademenitoare ca ori- 
când, iată că şchiopul se opri în faţa unuia din 
pomi, cu mare admiraţie: 

— Nicicând n-am mai văzut aşa mere fru- 
moase! Ce-ar fi să luăm şi noi câteva? îl ispiti el 
pe orb. 

— De ce-mi vorbeşti de ele? îl întrebă orbul. 
Eu nu le văd şi atunci nici nu mi-e poftă de ele. 

— Am o idee nemaipomenită! Ascultă-mă! 
Tu mă iei în cârcă şi mergi cu mine după cum te 
îndemn eu. Şi las' că eu întind mâna şi culeg 
pentru amândoi câte un sac. Vrei să faci precum 
îţi spun? 

— Mai e vorbă? răspunse orbul. 

Şi, în aceeaşi clipă, şchiopul se urcă în 
spinarea orbului şi ajunse sub măr. Ceea ce au 
făcut ei în ziua aceea repetară mai multe zile, în 
şir, până când stăpânul livezii începu să observe 
lipsa fructelor. Nebănuind însă ce se întâmpla cu 
ele, stăpânul se aşeză la pândă. Încremeni 
văzând că tocmai paznicii lui erau hoţii şi nu putu 
să nu se minuneze: „Iscusinţa a fost învinsă de 
viclenie! lar eu, care mă credeam cel mai dibaci 
om de pe faţa pământului, iată-mă dus de nas şi 
prădat chiar de paznicii aleşi de mine: de un 
şchiop care a mers pe picioarele unui orb, şi de 
un orb care a văzut cu ochii unui şchiop“. 


POVESTE MAGHIARĂ 


Răcuşorul 


ODATĂ, un răcuşor se juca într-un pârâu şi 
se sălta de-a-ndaratelea, cu mare plăcere. Îl zări 
bătrânul rac, tatăl său, care fu cuprins de ciudă 
şi-şi mustră feciorul astfel: 

- Fecioraşul tatii, nu umbla de-a-ndaratelea, 
că nu-i bine. Mergi şi tu cu faţa-nainte, ca toate 
fiinţele de pe pământ. 

— Cred, dragă tată, că fiul este dator să-şi 
asculte părintele şi să-i urmeze poveţele. Şi-apoi, 
de vreme ce n-am văzut până acum rac care să 
meargă cu faţa înainte, ci numai cu spatele, am 
socotit că e bine să urmez năravul neamului meu. 
Dar totuşi, dacă tu, tată, îmi arăţi cum să umblu, mă 
prind să fac întocmai, zise răcuşorul. 

Racul-tată, auzind acestea, începu a face 
mişcări cu faţa înainte, dar obosi iute şi băgă de 

seamă că nu mai poate. Atunci răcuşorul, care-şi 
iubea mult tatăl, îl avertiză: 

- Tată, ai grijă, te prind pescarii dacă mergi 
prea încet! 

- Ei, dacă aşa stau lucrurile, atunci ia să 
merg eu cum ştiu! 

— Cum, tată, arată-mi şi mie! 

— Uite aşa! 

Şi racul-tată prinse a merge de-a-ndaratelea 
repede. Când văzu răcuşorul astă minune, zise: 

- Tată, dacă mersul acesta e mai uşor, mi-l 
aleg şi eu. lar din partea mea, să meargă cu faţa 
înainte cine vrea, că eu unul n-am de gând să fac 
astfel niciodată! 

De atunci a rămas zicala bine cunoscută în 
popor: „Dă înapoi ca racul“. 


Poveşti populare româneşti 

